Capitolul 1 


Emma Gilbert sări în piscină şi ţâşni apoi spre suprafaţa cu o 
agilitate demnă de invidiat. Braţele ei tăiau apa limpede cu 
arcuiri perfecte. Se simţea minunat în apă şi încerca să-şi 
coordoneze respiraţia cu mişcările. Işi legase părul lung şi blond 
sub cască, astfel încât corpul ei suplu să poată înainta cu o 
viteză cât mai mare. "Viteză şi disciplină", îşi repeta mereu în 
gând. "viteză şi disciplină." Numai aşa va putea câştiga într-o 
bună zi campionatul regional. De pe marginea bazinului, Cleo 
Sertori o privea cu admiraţie pe Emma, cea mai bună prietenă a 
ei, care înota în forţă, dar elegant, aproape fără nici un sunet, ca 
într-un vis... De parcă s-ar fi născut şi ar fi trăit numai în apă. 

De fapt, pe undeva, chiar aşa era: învățase să înoate la 
vârsta de numai şase luni şi, cel puţin de când o cunoştea Cleo, 
înotul era marea pasiune a prietenei sale. Cleo, în schimb, nu 
era în stare nici măcar să facă pluta, dar îi făcea mare plăcere 
să participe din tribună la antrenamentele Emmei. La început, 
Emma încercase s-o atragă spre acest sport, dar fără succes. 
Spre deosebire de ea, Cleo avea din copilărie o spaimă 
bolnăvicioasă de apa adâncă. | se făcea rău chiar şi numai la 
gândul că ar putea sări în piscină. 

Cu un ultim efort, Emma atinse marginea bazinului, se ridică 
şi-şi scoase ochelarii de înot. Cleo opri cronometrul şi i-l arătă 
prietenei sale. Emma se lumină la faţă. 

- Super! Cu două zecimi sub cel mai bun timp al meu, jubilă 
ea, uitându-se la cronometrul din mâna lui Cleo. 

- Perfect! Eşti din ce în ce mai bună! se bucură şi Cleo, 
alături de prietena sa. Emma zâmbi. Îi plăcea felul în care Cleo o 
încuraja de fiecare dată. În afară de asta era chiar foarte 
amuzant să meargă la antrenament însoţită de cea 

mai buna prietenă. ă 

- Mâine o să scot un timp şi mai bun, promise ea. In două 
săptămâni voi fi pregătită să iau startul la campionat, | se citea 
ambiția pe faţă, în momente ca acesta Cleo ar fi dat orice să 
aibă şi ea o pasiune căreia să i se dedice cu aceeaşi ardoare. 
Dar îşi alungă repede gândurile, concentrându-se asupra 
Emmei, care tocmai se pregătea pentru un nou start. 

- Eşti grozavă! izbucni Cleo, plină de admiraţie. 

Emma zâmbi şi alunecă înapoi în apă. Cleo aruncă o nouă 


privire spre cronometru şi se gândi ce frumos ar fi fost să-şi 
poată încuraja prietena la campionatul regional. Şi nici măcar 
nu-şi putea imagina că Emma n-ar fi câştigat campionatul - 
Emma reuşea de fiecare dată tot ceea ce-şi propunea. 

După antrenament, fetele se despărţiră, cu promisiunea de 
a se reîntâlni după-amiaza la un cappuccino, la cafeneaua lor 
preferată. Emma trebuia să-şi tragă sufletul şi să se schimbe, iar 
Cleo avea de gând să înveţe la biologie. 

Era o zi toridă, iar Cleo porni spre casă prin portul de iahturi. 
Simţea nevoia de un pic de răcoare, iar briza era minunată. 
Mergea alene, gândindu-se la cariera de înotătoare a Emmei. Nu 
era doar incredibil de talentată, ci avea şi o ambiţie uriaşă. 
Emma pur şi simplu trăia pentru sportul ăsta. Evident că trebuia 
să se antreneze din greu pentru a-şi împlini visul de a deveni 
campioană, dar, muncind cu perseverenţă, reuşea să se apropie 
cu paşi repezi de împlinirea lui. 

Cleo ştia că Emma iubea înotul mai presus de orice, astfel că 
antrenamentele nu i se păreau defel dure. Admira nespus 
energia cu care Emma se dedica hobby-ului ei. Era fericită să-şi 
poată susţine prietena - chiar dacă nu făcea mare lucru. Doar 
că... şi Cleo oftă. îşi dorea atât de mult să aibă şi ea un hobby, 
un vis - la fel ca Emma; un hobby care să-i umple viaţa, să-i dea 
un sens. Avea impresia că toţi cei de vârsta ei adică aproape 
şaisprezece ani - nutreau o anumită pasiune. Toţi... în afară de 
ea. Era frustrant. ..Nu, gata cu ideile astea - trebuia să-şi bage 
minţile-n cap: doar era foarte mulţumită de viaţa ei, avea 
suficiente preocupări. La ce bun să se amărască? 

- Cleo! 

O voce brutală o smulse din gândurile ei. Se întoarse şi-l 
remarcă surprinsă pe Zane Bennet, un nesuferit care, în mod 
sigur avea de gând să se laude din nou cu barca primită de la 
tatăl lui. Era un tip arogant, dintr-o familie de bogătaşi, care 
credea că-şi poate permite orice doar pentru că se scălda în 
bani. Cu alte cuvinte, nu exista persoană mai antipatică decât el 
- poate doar cu excepţia tatălui său. Zane stătea lângă barca sa, 
ţinând în mână o şurubelniţă. Afişa o mutră arogantă - ca de 
obicei, de altfel. Scosese capacul motorului şi avea aerul că 
meştereşte ceva. "Oare chiar vorbeşte cu mine?" îi trecu lui Cleo 
prin minte. "Poate mi s-a părut doar." Nu schimbase niciodată 
vreun cuvânt cu tipul ăsta, aşa că n-avea nicio noimă s-o strige 


tocmai acum. Era ciudat şi că ştia cum o cheamă, aşa că ea îşi 
văzu în continuare de drum. 

- Hei, Cleo! La naiba! Nu putea să-l ignore în continuare. Se 
întoarse încet spre el, încă sperând că o strigă pe o altă Cleo. 

- Cu tine vorbesc! îi zise el, zâmbind mieros. 

Fata nu-şi putea crede urechilor: Zane părea chiar prietenos. 

- Am o problemă cu barca. Vrei să m-ajuţi? 

Se uita la ea cu ochii mari, albaştri rugători. 

Cleo ezita în continuare: 

- Aăă... Nu cred! îi răspunse, se întoarse pe călcâie şi dădu 
să plece. 

- Hai, zău aşa! Te rog! Nu-mi porneşte motorul. Tot ce 
trebuie să faci e să-mi dai sculele, Cleo. 

Zane şi noul Zodiac - o barcă sport gonflabilă, cu motor 
exterior - erau de ceva vreme în centrul tuturor discuţiilor din 
şcoală. Cleo se cam săturase de toată povestea asta. 

Oricum, în clipa asta, Zane părea să aibă într-adevăr nevoie 
de o mână de ajutor. Aşa că-şi calcă pe suflet, îşi legă părul la 
spate şi se îndreptă spre barcă, pusă pe treabă. 

"O fi el arogant şi nesuferit, dar, dacă are omul nevoie de 
ajutor şi mă roagă frumos, nu pot să-i întorc spatele, nu-i aşa?" 
se gândi Cleo, îndreptându-se spre Zane, 

- Nu mă pricep la bărci, îl avertiză ea, urcându-se cu grijă în 
Zodiac. Barca începu să se legene sub povara fetei, care nu ştia 
cum să-şi ţină mai bine echilibrul. Situaţia era mai mult decât 
neplăcută. 

- Cu siguranţă o să te descurci! îi replică el, zâmbind 
încurajator. 

Niciodată nu fusese atât de drăguţ - ceea ce ar fi trebuit s-o 
pună pe gânduri. 


Fusese o mare greşeală să-l scape din ochi pe Zane. 
Profitând de temerile ei, acesta a dezlegat pe furiş frânghia de 
ancorare a bărcii. 

- Cineva mi-a şterpelit bujia! N-o mai găsesc, zise el uimit, 
dar încă pe un ton prietenos. 

- ŞI... fără bujie nu mai porneşte motorul? întrebă Cleo, 
încercând să pară interesată. De fapt, se străduia să nu se mai 
gândească la faptul că se afla pe apă. Puse mâna pe cutia de 
scule, întrebându-se ce ar putea să-i trebuiască lui Zane. 


- Ntt! Fără bujie, nicio scânteie! răspunse el, rânjind. 
Dintr-odată, barca se smuci şi Cleo se prăvăli ca un sac. 
încercă să se prindă de una dintre băncuţe. Văzu cu groază cum 

Zane lovi din nou cu piciorul în barcă. dându-i brânci de pe 
margine. Zodiac se îndepărta cu viteză de mal, iar curentul o 
purta în larg, departe de port. 

Cleo plutea în derivă spre largul oceanului, pe o barcă 
gonflabilă, cu motorul defect! 


Capitolul 2 


Cleo îngheţă de spaimă. Tremura de furie şi de groază. Chiar 
dacă de mulţi ani locuia pe malul oceanului, nu învățase să 
înoate. lar acum trăia coşmarul vieţii ei: plutea in derivă şi era 
singură. Zane se cocoşa de râs pe mal. Prietenul său Nate apăru 
şi el de după o barcă mai mare, unde se ascunsese. Râdeau 
amândoi în hohote de necazul bietei fete. Farsa le reuşise chiar 
mai bine decât crezuseră. Acum urmăreau impasibili cum Cleo 
se îndepărta tot mai mult de mal. - Oricum nu mai dădeam nicio 
ceapă degerată pe rabla aia de barcă, îi zise Zane prietenului 
său, care-i zâmbea admirativ. 

- De ce-mi faci asta? Nu eu ţi-am furat bujia! striga Cleo 
disperată. 

- De ce ţie? Pentru că tocmai te aflai în zonă, îi răspunse 
Zane, de parcă n-ar fi existat vreun motiv mai plauzibil pentru 
mizerabila farsă. 

Când descoperise că i se stricase barca, avea nevoie 
neapărat de un ţap ispăşitor, iar Cleo era victima perfectă. 
Dintotdeauna se pricepuse de minune să-i facă pe alţii să sufere 
şi nici măcar nu avea nevoie de foarte multe motive pentru a o 
face. Pur şi simplu, necazul altora îl ungea pe inimă. 

- Oricum, tata o să-mi cumpere altă barcă! strigă el spre 
Cleo. Ştii ceva, dacă reuşeşti s-o repari, poţi s-o păstrezi, OK? 

- Să ştii că nu-i deloc amuzant! urlă Cleo. "Chiar nu-şi dau 
seama idioţii ăştia cât de periculos e jocul lor?" se gândea 
disperată fata. "Habar n-am să controlez porcăria asta şi mă tot 
duc..." 

- Mi-a reuşit farsa de minune! Nu-i aşa, Nate? Unu-zero 
pentru mine! hohoti Zane. 


Băieţii pur şi simplu se cocoşau de râs. 

Nate mai avea şi tupeul să-i facă lui Cleo cu mâna ! 

- Zane! strigă Cleo, chiar dacă ştia că nu avea niciun rost, 
pentru că nesuferitul ăla oricum nu-şi propunea să-i dea vreo 
mână de ajutor. 

- Da, Cleo, va trebui să înveţi să înoţi, rânji Zane. 

Şi cu asta, băieţii plecară din port, râzând în continuare şi 
înghiontindu-se, mândri nevoie mare de isprava lor. Cleo îşi 
dădu seama că rămăsese cu adevărat singură şi lacrimi grele îi 
ţâşniră din ochi, în timp ce ieşea din port, strecurându-se printre 
alte ambarcaţiuni mici. Nu se vedea cea nici ţipenie - la ora 
aceea, nu era nimeni căruia să-i ceară ajutorul. "Tocmai azi mi- 
am uitat mobilul acasă, şi nimeni nu ştie unde sunt! Nici măcar 
Emma..." 

Aşa ceva nu se poate! se smiorcăia fata ghemuită în barcă, 
Încerca să stea nemişcată, ca barca să se legene cât mai puţin. 
Băieţii se îndepărtaseră deja atât de mult, încât Cleo abia îi mai 
zărea. Barca plutea în continuare în derivă. Pontonul sau alte 
bărci erau deja mult prea departe pentru a se mai putea agăța 
de ceva. Cleo era atât de speriată, că nici nu mai simţea furia. 

Stătea ghemuită în barcă, fără să scoată un sunet. Oare ce 
s-ar mai fi putut întâmpla? Oare cum s-ar fi putut salva? 

Barca se îndepărtase şi de ultimul ponton şi plutea spre 
largul oceanului. Cleo era disperată. Dintr-odată, ceva ca o 
umbră ateriza în barcă, făcând-o să se zguduie. Cleo zbieră de 
spaimă! Deschise încet ochii: în faţa ei era chipul zâmbitor al 
unei fete blonde, cu ochi albaştri. Rikki Chadwick - colega cea 
nouă de la şcoală. 

Inima lui Cleo o luase razna. Se înfurie cumplit: crezuse 
pentru o clipă c-ar fi putut veni cineva s-o salveze, dar Rikki nu 
părea să aibă asemenea gânduri. 

- Ce cauţi aici? îi spuse tăios blondinei. Sau chiar nu vezi că 
aici curenţii sunt periculoşi şi că plutim în derivă? Puteai să 
răstorni barca! 

Rikki zâmbi şmechereşte şi îi arătă mâna în care ţinea o 
bujie. 

- Deci tu ai furat-o! îi reproşa Cleo lui Rikki. Pentru un 
moment Rikki devenise principala vinovată. Din cauza ei se 
întâmplase totul! Pe de altă parte, tocmai bujia pe care o ţinea 
ea în mână ar fi putut fi şansa de salvare a lui Cleo. 


- Zane Bennett este un netrebnic! zise ţâfnos Rikki, după 
care îşi luă din trusa de scule ce-i trebuia şi montă bujia la loc. 
Nimic din ceea ce fac pentru a-l zgândări pe idiotul ăla nu poate 
fi tocmai ortodox. Rikki îşi îndreptă privirea spre mal, acolo unde 
dispăruseră Zane şi Nate. Avea propriile motive să nu-l înghită 
pe Zane. Când i-a văzut barca, i-a venit ideea să-i joace o festă. 
A aşteptat momentul potrivit şi a acţionat. Nu şi-a imaginat c-ar 
fi putut-o implica în felul acesta şi pe Cleo. Încetul cu încetul, 
Cleo se linişti. Oricine avea un dinte împotriva lui Zane era 
binevenit. Poate că fata asta nu era chiar o ciudată cum păruse 
la prima vedere. 

- Super! Mulţumesc, Rikki! 

- De unde ştii cum mă cheamă? întrebă fata uluită. 

- Păi, de la şcoală. Te-am văzut de câteva ori prin curtea 
şcolii, se scuză, parcă, Cleo. 

Terminând de montat bujia, Rikki îşi ridică privirea spre Cleo. 
într-un fel, Cleo se simţea acum cu musca pe căciulă - fusese 
destul de nepoliticoasă cu Rikki până atunci. Bănuia că nu era 
toc mai simplu să schimbi şcoala şi să nu cunoşti pe nimeni. 

- Ăăă, p-păi, de mult voiam să facem cunoştinţă... se bâlbâi 
Cleo. 

Rikki ridică din sprâncene. Cleo îşi dădu seama că era cazul 
să tacă dacă voia să mai salveze ceva. 

În scurt timp, Rikki termină cu reparaţiile, băgă cheia în 
contact şi... barca prinse din nou viaţă! Motorul torcea liniştit. 

"Doamne-ajută! Fata asta chiar se pricepe!" îşi zise Cleo, 
răsuflând uşurată. 

- Ţine-te bine! o avertiză Rikki şi apăsă pe pedala de 
acceleraţie, iar barca porni cu viteză. 

Fetele îşi zâmbiră în sfârşit, iar Rikki întoarse barca în 
direcţia portului. Acolo - ce să vezi? Zane stătea pe mal, ţinând 
încă şurubelniţa în mână. Avea o ţinută de supermodel 
masculin, îmbrăcat după ultimul răcnet. 

"Tipul ăsta chiar îşi închipuie că este i-re-zis-ti-bil", îi trecu 
prin minte lui Rikki. "Stai tu numai, că-ţi arătăm noi ţie!" 

Cuplă ultima viteză şi se îndreptă vijelios spre zona 
pietonală. în ultima secundă trase de volan! Un val uriaş se 
ridică şi se prăvăli peste cei doi nesuferiţi. Zane se ghemui, 
încercând să scape neudat - nu mai părea nici pe departe cool! 
Nicio şansă! Rikki îşi nimerise ţinta în plin, ţinuta de designer a 


lui Zane se mură totă şi rânjetul de superioritate îi pieri urgent 
de pe buze. Nu putea decât să privească barca uluit în urma 
fetelor care se îndepărtau cu barca. Până şi Nate trebui să-si 
muşte buzele ca să nu izbucnească în râs când îşi văzu prietenul 
ud leoarcă. Era o privelişte de mi-li-oa-ne! 

Chiar că-mi place fata asta!" îşi zise Cleo în timp ce Rikki 
conducea barca din port, spre mal. O umfla râsul, amintindu-şi 
mutra uluită şi înciudată a lui Zane. 

- Băiatul ăla a făcut un duş pe cinste! râse şi Rikki, parcă 
ghicindu-i gândurile lui Cleo. Apăsă din nou pedala de 
acceleraţie şi barca ţâşni. De data aceasta, Cleo chiui amuzată - 
teama dispăruse ca prin minune. 

- Super! strigă ea, bucurându-se de cerul umed care-i 
mângâia pielea fină. Ambele fete se simțeau minunat. Soarele 
strălucea pe cer, iar ele aveau o după-amiază întreagă la 
dispoziţie ca să cutreiere cu barca toate canalele din preajma 
portului. 

"Zodiac e acum a mea!" îi trecu prin minte lui Cleo şi zâmbi 
fericită. "Doar Zane a zis foarte clar şi răspicat: dacă o pornesc, 
este a mea!" 

Cele două prietene goneau satisfăcute; se bucurau de briza 
sărată; le făceau ou mâna barcagiilor şi celor care se odihneau 
pe terasele cafenelelor de pe malul oceanului. Ce mai, o 
plimbare pe cinste! Barca sport reacţiona sensibil la cea mai 
mică atingere. Ocolea sprintenă celelalte ambarcaţiuni şi evita 
cu supleţe orice obstacol. Cleo era în extaz, chiar dacă în sinea 
ei şi-ar fi dorit poate ca Rikki să conducă ceva mai încet. Încă o 
mai treceau fiorii, când se gândea cât de adâncă era apa. 

"Este pur şi simplu de vis", nu se putea opri din reverie. 
"Rikki e fantastică! De-abia aştept să-i fac cunoştinţă cu Emma. 
Sper să se placă." 

Ceea ce ameninţa să se transforme într-o catastrofă părea, 
până la urmă, să fie o aventură pe cinste. De ani de zile nu se 
mai distrase Cleo aşa de bine. Deja visa la o vară lungă şi 
frumoasă, petrecută pe apă, alături de Rikki şi - evident - de 
Emma. 


Emma se plimba pe o alee de-a lungul unui canal din 
preajma cafenelei Net-Juice. Aici, clienţii puteau savura în linişte 
un cocteil de fructe fără alcool şi în acelaşi timp, naviga pe 
internet. Emma şi cu ea îndrăgeau mult acest loc şi aici îşi 
dăduseră întâlnire pentru această după-amiază. Oricum, 
gândurile Emmei erau tare departe. Campionatul regional de 
înot se apropia cu paşi repezi. "Cândva voi concura la Jocurile 
Olimpice îşi promise ea. "O să reuşesc, dacă am să mă 
concentrez cum trebuie." 

Deodată, zgomotul asurzitor a unei bărci o trezi din visare. O 
barcă ce gonea pe canal. "Ce idioţi!" se gândi ea. "N-au altceva 
mai bun de făcut. Ce le trebuie viteza asta? Cu siguranţă e Zane 
Bennett!" Se întoarse pe călcâie îndepărtându-se de țărm. N- 
avea de gând să dea ochii cu nesuferitul ăla mai mult decât era 
obligată s-o facă în curtea şcolii. 

Însă deodată auzi o voce cunoscută: 

- Hei, Emma! o strigă Cleo. Nu vii cu noi? 

Emma se întoarse spre canal, nevenindu-i să-şi creadă 
ochilor. Cleo era într-o barcă... pe apă! Pentru o clipă, se uită la 
Rikki, încercând să-şi aducă aminte de unde s-o ia. "A, da, e fata 
cea nouă de la şcoală!" îşi aduse aminte. "Dar ce naiba face în 
barca lui Zane Bennett? Şi cum Dumnezeu a reuşit s-o convingă 
pe Cleo să meargă cu ea?"  - Măcar ai permis de condus bărci 
cu motor o întrebă ea pe Rikki. - Da ce, eşti mama, ca să mă 
întrebi aşa ceva? răspunse Rikki, sarcastică. 

Fata asta era chiar fantastică pentru că reuşise să-i dea o 
lecţie lui Zane Bennet şi în plus, părea să-şi facă nu una, ci 
chiar două prietene. "Poate că, până la urmă chiar o să mă simt 
bine aici", îşi zise zâmbind. 

Emma stătu pe gânduri o clipă, pentru că nu avea nici cel 
mai mic chef să rişte. Dar Cleo era la bord! Aşa că trebuia s-o 
împiedice pe Rikki să mai circule cu asemenea viteză. Aşa că, 
hop - la bord! Cele trei fete hoinăriră toată ziua de-a lungul 
coastei şi canalelor. Cleo îi povesti pe scurt Emmei despre 
păţania cu Zane. Când ajunse la faza cu răzbunarea "udă" 
asupra nesuferitului, fetele râseră din nou cu poftă. 

"În sfârşit, i-a arătat cineva că nu tot ce zboară se mănâncă, 
numai pentru că taică-su se scaldă-n bani", îşi zise Emma. 

Cleo era fericită. Chiar dacă Emma şi Rikki se tot înţepau cu 
tot felul de remarci acide, fetele se distrau de minune. Era 


minunat să se simtă atât de libere la bordul unei ambarcaţiuni, 
pe canalele din port. 

"M-aş plimba aşa zi şi noapte", se gândi Cleo. 

Emma, în schimb, era ceva mai prevăzătoare. Nu o cunoştea 
pe Rikki decât de câteva ore, dar remarcase deja faptul că fata 
cea nouă era dispusă să-şi asume mai multe riscuri decât ar fi 
făcut — o ea însăşi. "Adică n-a fost tocmai uşor să facă un 
ditamai saltul ca să ajungă în barcă. Cleo n-ar fi făcut asta 
niciodată!" Emma se uita zâmbind la prietena ei cea mai bună - 
nu o văzuse nicicând mai fericită. Era minunat s-o vadă radiind. 
Aşa că era momentul să-şi alunge temerile şi să se bucure deo 
după-amiază frumoasă. 

Pe de altă parte, Rikki începuse deja să se plictisească: de 
ce să se plimbe doar pe canale? Dar Emma şi Cleo erau atât de 
fricoase... 

"Aşa că numai de mine depinde să ridic un pic nivelul de 
adrenalină..." 

- N-aţi vrea să ieşim cu barca în larg? le întrebă ea pe fete, 
cu aerul c-ar fi vorba de o simplă plimbare. 

- Nu crezi că e periculos cu o ambarcaţiune atât de mică? o 
întrebă Emma direct. 

"Fata asta e cam crispată", îşi zise Rikki. Cineva trebuie s-o 
convingă să se mai relaxeze un pic". 

- Relaxează-te! îi replică ea şi apăsă pedala de acceleraţie. 
Înainte de a mai auzi şi alte lamentări, întoarse barca spre larg. 

Fusese minunat să cutreiere canalele, dar să iasă în larg era 
grozav de palpitant. Chiar de o mie de ori mai bine. Până şi 
Cleo se juca mângâind cu degetele apa cu sclipiri magice, Părul 
blond-auriu al Emmei flutura în briza sărată, iar Rikki cârmea 
barca departe pe mare. De când se mutase pe Golf Coast, 
timpul liber şi-l petrecuse mai mult singură. Acum însă, spera ca 
Emma şi Cleo să devină prietenele ei. "Numai de n-ar fi tot 
timpul atât de temătoare!" îşi dori ea. 

Dintr-odată, barca începu să se legene ciudat, motorul se 
înecă, scuipă şi, în cele din urmă, se opri. Cleo se agăţă speriată 
de Rikki, care încerca să repornească motorul. Zadarnic! E- 
adevărat că ea fusese cea care montase bujia dar de data asta 
era vorba de benzină - fără combustibil, ambarcaţiunea nu mai 
pornea. Barca se legăna neputincioasă pe valuri, iar fetele nici 
măcar n-aveau habar unde se aflau în acel moment. 


Cleo îngheţă de spaimă - pentru a doua oară în aceeaşi zi! 
Coşmarul ei era pe punctul de a prinde viaţă. "Oare nu există 
veste de salvare pe barca asta?" încerca ea să-şi facă un pic de 
curaj. Nu mai era în stare nici să vorbească - doar se uita 
îngrozită de la Emma la Rikki. 

Emma îşi întoarse privirile furioase spre Rikki "Uite cu ce ne- 
am ales din grozava idee a lui Rikki de a ieşi în larg!" îşi zise ea, 
clocotind de nervi. Din fericire, nu rosti cuvintele cu voce tare -o 
asemenea ieşire ar fi putut înrăutăţi situaţia, şi aşa de 
neinvidiat. Doar un strop de sarcasm ieşi de pe buzele ei: 

- Acum suntem destul de relaxate? întrebă ea, pe un ton 
grav. 

Rikki pufni nervoasă. "Fata asta e cam cu nasul pe sus..." 

- OK, plutim în derivă, răspunse ea acră. Darnu ne 
scufundăm! 

- Încă nu, replică acid Emma, de parcă o asemenea 
nenorocire avea să se întâmple în curând. 

Rikki se strădui să nu dea atenţie remarcii sarcastice. Cleo 
nu scotea un sunet - se holba doar la întinderea de apă care le 
înconjura. 

"Vom scăpa oare vreodată de-aici?" lată singurul lucru la 
care se putea gândi. 


Capitolul 4 


- S-a terminat benzina, explică Rikki şi-şi roti privirea, în 
speranţa c-ar fi văzut vreo fâşie de uscat. 

Şi, într-adevăr... nu foarte departe, se vedea o insulă. Părea 
acoperită de o pădure deasă, iar undeva, în mijlocul ei, se vedea 
un vârf conic, ca de vulcan, învăluit de nori albi şi pufoşi. 

- Vâslim pân-acolo? întrebă Rikki cu jumătate de gură. Fetele 
făcură ochii mari nevenindu-le a crede. 

- Spre Insula Malo? Termină cu prostiile! zise Emma cu 
năduf. 

"Sigur că da! Numai Rikki putea să debiteze o asemenea 
prostie", se gândi ea. 

Rikki privi uimită spre Emma, când Cleo se hotărî să explice: 

- Nimeni nu se aventurează într-acolo! Apele sunt pline de 
rechini. În afară de asta, sunt recife pline de capcane, iar 
pădurile de mangrove sunt foarte periculoase. 

Imaginaţia începuse deja să-i joace feste: îşi şi vedea 
prietenele înconjurata şi atacate de rechini însetaţi de sânge. 

Emma o privi insistent, ştiind ce efect puteau avea 
afirmaţiile clocotind de panică ale prietenei sale asupra cuiva 
care nu o cunoştea. 

Dar Rikki puse mâna pe vâsle spunând: 

- Ei, se pare că nu prea avem ales! 

După care îi întinse şi Emmei o vâslă. Aceasta era conştientă 
că nu aveau altă cale, aşa că puse mâna pe vâslă. Cleo, în 
schimb, se ghemui în spatele lor, înconjurându-şi umerii cu 
brațele : nu se ştie niciodată de ce e-n stare un rechin, aşa că-şi 
ţinea mâinile... acasă. 

Rikki şi Emma vâsleau cu forţă, aşa că, în scurt timp, barca 
intră într-un golfuleţ retras. Fetele săriră pe mal şi ancorară 
barca, în timp ce-şi scormoneau mintea în căutarea unei soluţii 
de a ajunge cât mai repede acasă. Nu se simțeau tocmai în 
largul lor pe această insulă. Stâncile care se înălţau deasupra lor 
păreau de-a dreptul amenințătoare, 

- Cum vom ajunge oare acasă? se smiorcăi Cleo disperată, 
pe când în spatele ei vuiau valurile, spărgându-se de stânci. 

- Bună întrebare! zise Emma iritată, aruncându-i lui Rikki o 
privire rece ca gheaţa. 

Îşi încrucişa înciudată mâinile pe piept şi-i răspunse tăios lui 


Cleo: 

- Întreabă-ţi noua prietenă! Era supărată pe Cleo că plecase 
de la bun început la plimbare cu Rikki, cu barca. Şi mai mult o 
deranja faptul că ea însăşi se lăsase antrenată într-o asemenea 
aventură. Dar pe Rikki era de-a dreptul furioasă, pentru că 
rămăseseră în pană într-un asemenea loc. 

- Te rog, nu da vina pe mine! mormăi Rikki, căreia începuse 
deja să-i pară rău că furase bujia. 

- A, nu? Dar cine, mă rog, o fi de vina pentru tot ce s-a- 
ntâmplat? izbucni Emma. Cine-a plecat în larg cu chestia asta? 

Rikki îşi muşcă buzele şi se uită după Emma, care se dusese 
să-şi ia geanta din barcă. Cleo nu scotea nicio vorbă. Nu-i 
plăceau certurile. 

- Ar trebui să-mi mulţumiţi că am mobilul la mine, continuă 
Emma, de data asta cu un zâmbet triumfător luminându-i faţa. 

Fugi pe plajă cu telefonul în mână, ca să găsească un loc cu 
semnal bun. 

Cleo zâmbi pentru prima oară de când avuseseră ghinionul 
să rămână fără benzină. Acum era sigură că vor fi salvate! Se 
apropie de Rikki, încercând s-o împace. 

- Emma e mereu pregătită, orice s-ar întâmpla, zise ea. 

Emma era o prietenă minunată, iar Rikki trebuia să 
recunoască asta. ` 

- Mă bucur pentru ea, răspunse Rikki, pe un ton sarcastic. li 
pierise orice chef de a mai fi drăguță cu prietena lui Cleo. 

Emma îi întoarse lui Rikki o privire ucigătoare. 

- N-am semnal aici, jos, zise ea necăjită. Va trebui să ne 
cocoţăm un pic, altfel n-avem nicio şansă. 

În clipa următoare, se şi ridicase şi se îndepărta de plajă, iar 
Cleo o urmă ca un căţeluş. În schimb, Rikki nu se clinti din loc. 
Nu-i convenea câtuşi de puţin că Emma preluase iniţiativa şi 
dădea instrucţiuni care, culmea, erau şi urmate fără comentarii. 
Pentru Cleo, părea că lucrurile aşa se desfăşurau în mod 
obişnuit. "Oare Emma chiar se aşteaptă să fug şi eu după ea?" 
se întrebă Rikki. Pe de altă parte, în mod evident, Emma avea 
dreptate - singura lor şansă era să ajungă la o înălţime cât mai 
mare, ca să aibă semnal. Oftă nemulțumită, dar le urmă şi ea 
pe fete. Împreună se căţărară pe stâncile de deasupra plajei, îşi 
croiră drum prin ierburile înalte, îndreptându-se spre mijlocul 
insulei. La un moment dat, ajunseră la un pârâiaş şi-i urmară 


cursul prin vegetaţia deasă. 

"Parc-am fi într-o altă lume", se gândi Emma. O ceaţă fină 
plutea deasupra apei iar pădurea era frământată de zgomote 
ciudate. Copacii erau atât de deşi, încât razele soarelui 
pătrundeau doar pe alocuri dând apei o strălucire misterioasă. 

Pe unele porţiuni, apa era atât de liniştită, încât copacii se 
oglindeau în ea ca într-o lume paralelă. Doar când şi când, un 
peştişor sau o broscuţă tulbura suprafaţa de cristal a apei. 
Cortina de mangrove îngreuna şi mai mult înaintarea fetelor, iar 
deasupra lor zburau păsări exotice atât de aproape, încât 
aproape că le simțeau fâlfâitul aripilor. 

Lui Rikki îi trecu la un moment dat prin minte că, într-un 
asemenea desiş ar putea mişuna nestingherite specii 
otrăvitoare de şerpi şi păianjeni. Dar nu dădu glas temerilor. 

"Cleo n-o să mai facă niciun pas, dacă aude aşa ceva!" 

După ce mărşăluiră vreo jumătate de oră prin jungla deasă, 
Rikki o întrebă pe Emma: 

- Auzi, ai cumva cea mai mică idee încotro ne îndreptăm? 

Emma îşi muşcă buzele - evident că n-avea habar nici unde 
se aflau şi nici încotro se îndreptau. Tinea la Cleo, aşa că, 
nevrând s-o sperie şi mai tare, nu voia să pară derutată sau să- 
şi arate în vreun fel teama. Se obişnuise să pară întotdeauna 
foarte sigură pe ea în faţa prietenei sale, astfel încât aceasta să 
se poată bizui întotdeauna pe ea. Acum însă venise fata asta, 
care o punea într-o cu totul altă lumină - era destul de ciudat. 

- Pur şi simplu, urcăm. Încă nu am semnal, răspunse ea 
după o vreme. Se uita în jur încercând să se încurajeze singură: 
trebuia să aibă semnal la un moment dat! Trebuia să existe pe 
insula aceea un loc din care să poată lua legătura cu cei de- 
acasă. "Sper doar să găsim locul acela înainte să se-ntunece", 
se gândi ea îngrijorată. 


Capitolul 5 


După o oră, fetele încă se mai luptau să iasă din desişul 
întunecat. 

- Pur şi simplu, nu am semnal, oftă Emma şi se întoarse pe 
călcâie spre Cleo şi Rikki. 

- Poate că nici n-o să ai pe insula asta, observă Cleo, care se 


ţinea strâns de nişte crengi ca să nu-şi piardă echilibrul. lar în 
gând continuă disperată: "Şi-atunci, ce ne facem? Ce se 
întâmplă cu noi dacă nu putem comunica? Ce-o să se aleagă de 
noi dacă nu ne găseşte nimeni?" 

"Cleo e simpatică", se gândi Rikki, "dar chiar trebuie să 
exagereze de fiecare dată? Nu-i e nimănui de folos dacă intrăm 
în panică". Evident, Rikki ştia în sinea ei că noua ei prietenă 
avea motive bine întemeiate să gândească astfel. Insula era 
înspăimântătoare şi periculoasă. Niciuna dintre ele nu cunoştea 
zona. Şi totuşi, Rikki era convinsă că, în trei, vor găsi o soluţie 
de a se întoarce acasă. Aşa că n-avea niciun rost să tremure la 
cel mai mic zgomot. Cleo era speriată de nişte chestii care 
probabil nu se vor întâmpla niciodată. Rikki se uită la Cleo şi nu- 
şi putu stăpâni zâmbetul. "Are un ritm în ea, de parc-ar vrea să 
fugă de propria frică!" Aşa că începu să facă glume, ca să se 
destindă: 

- Mi-e teamă că va trebui să tragem la sorţi, ca să vedem 
care dintre noi va fi mâncată prima. 

Fetele se opriră. Faţa lui Cleo era crispată. 

- Astea nu-s glume, clar? răbufni dintr-odată Emma. 

O cunoştea prea bine pe Cleo şi ştia ce imaginaţie bogată 
are. "N-avem nevoie, în situaţia noastră, de o Cleo isterică". se 
gândi ea furioasă. 

- A fost doar o glumă! Voiam doar să vă văd un pic mai 
relaxate, încercă Rikki să se scuze. _ 

- Nu faci decât să înrăutăţeşti lucrurile, se smiorcăi Cleo. In 
mintea ei deja se vedea înconjurată de canibali care veneau din 
junglă ascuţindu-şi cuţitele, gata să tranşeze carne de om, cu 
oalele pregătite să fiarbă în faţa colibelor, 

- Terminati! porunci Emma. "Cu cât plecăm mai repede de 
pe insula asta şi scăpăm de Rikki, cu atât mai bine", îi trecu prin 
minte. 

Incepuse să apună soarele, umbrele se lungeau tot mai mult 
pe pământ. Cele trei fete urcau mai departe muntele de pe 
insulă. Deja le dureau cumplit picioarele şi braţele. Până şi 
Emma începuse să se teamă. N-avea nici cel mai mic chef să-şi 
petreacă noaptea într-un asemenea loc. Cine ştie ce fiare 
sălăşluiau în sălbăticia asta? Apoi, n-aveau nicio haină mai 
groasă la ele şi aveau să sufere de frig. Şi când te gândeşti că 
părinţii o avertizaseră tocmai în legătură cu insula asta! "Nu te 


apropia de Insula Mako", parcă-i răsunau în minte cuvintele lor. 
"E periculos! Circulă tot felul de poveşti de groază despre locul 
ăla." Şi acum - culmea! - se afla exact aici: în mijlocul insulei 
interzise! 

"E numai vina lui Rikki", se gândi ea. "Mama şi tata o să- 
nnebunească, dacă le povestesc când ajung acasă pe unde am 
umblat!" Emma încercă să alunge gândul că... poate nu va mai 
ajunge niciodată acasă. 

În schimb, Rikki era fascinată de privelişte şi încerca să 
înregistreze cu privirea fiecare detaliu. Nu-nţelegea de ce Emma 
şi Cleo erau atât de speriate. Sigur, era puţin... altfel, acum că 
începea să se întunece, dar era cu adevărat palpitant! 

"Ce bine-ar fi dacă fetele-astea s-ar mai relaxa şi ele puţin!" 

Emma înainta cu paşi mari, iar Cleo se chinuia să se ţină 
după ea. Era cam agitată, dar încerca să se calmeze la gândul 
că cea mai bună prietenă îi era alături. Emma ştia întotdeauna 
să se descurce. 

Cleo era recunoscătoare că avea o prietenă atât de hotărâtă 
şi de sigură pe ea, îşi întoarse privirea către Rikki. "Trebuie să 
recunoască şi ea: Emma este cu adevărat specială". Tocmai în 
clipa asta, Cleo se-mpiedică de o rădăcină şi scoase un chiot. 
"La naiba", îşi zise speriată, "trebuie să fiu mai atentă pe unde 
calc!" 

În sfârşit, ajunseră la un luminiş, înconjurat de o mulţime de 
fragmente de stâncă. Emma se cocoţă prima. Cleo o urmă 
nesigură, iar Rikki încheie plutonul. Dintr-odată, Emma rămase 
ţintuită locului, privind uluită în jos. La picioarele lor se căsca un 
hău, prin care curgea un pârâu. "Asta mai lipsea!" îşi dădu 
seama Emma. Singurul drum către luminiş trecea prin... 
prăpastie. Şi nu exista nicio cale de acces: nicio pasarelă, niciun 
pod! 

- Fiţi atente! Aveţi grijă pe unde călcaţi! le avertiză ea pe 
Cleo şi Rikki. 

Telefonul se încăpăţâna să nu recepţioneze semnalul. 
Trebuia să ajungă mai sus! N-aveau încotro, Emma măsură din 
priviri prăpastia. Îşi alese un loc în care deschiderea era mai 
mică, se concentră, îşi luă elan şi... parcă zbură dincolo! 

Cleo admiră în sinea ei săritura prietenei sale, după care 
privi în hău, Distanţa dintre cele două stânci era enormă! Inghiţi 
în sec şi se dădu câţiva paşi înapoi. Rikki se apropie de buza 


prăpastiei şi se uită rândul ei, în jos. Fusese cu adevărat o 
săritură remarcabilă. 

"Dac-a putut Emma, o să reuşesc şi eu", îşi zise şi se avântă 
în săritură. Răsuflă uşurată, văzându-se vie şi nevătămată pe 
partea cealaltă a hăului. Mai rămânea doar Cleo. 

- N-o să reuşesc niciodată... se smiorcăi ea, clătinând din 
cap, E mult prea alunecos. Trebuie să existe o altă cale. 

De data asta, Emma clătină şi ea din cap - cercetase deja 
împrejurimile : exista nicio altă cale: săritura peste hău era 
singura soluţie pentru a-şi continua drumul. Cleo nici nu voia să 
audă de ceva. Se învârtea disperată, căutând o altă cale. Se 
apropie cu grijă de marginea prăpastiei, dar tocmai atunci 
pământul alunecă şi-i de sub picioare. Cleo îşi pierdu echilibrul, 
încercă să se agaţe de ceva, dar era prea târziu, într-o clipită, 
alunecă şi fu înghițită de hău, sub privirile îngrozite ale 
prietenelor sale. - Cleo! urlă Emma, 

Niciun răspuns, Ambele fete săriră înapoi. Nu se vedea 
nimic, decât o gaură neagră în stânca de lângă pârâu. Arăta ca 
un tunel întunecat. Nu se putea recunoaşte nicio formă. Şi nici 
urmă de Cleo. - Cleo! strigă din nou Emma, care intrase deja în 
panică, "De ce nu răspunde? Vreau să ştiu! Ce face? Trăieşte?" 
Nu se auzea decât clipocitul calm al apei. 

- Cleo! strigă şi Rikki. Doar ecoul din tunel se-ntoarse ca 
răspuns - nimic altceva! Săracele fete zbierau disperate după 
Cleo. Singurul răspuns: fâlfâitul unui stol de păsări care-şi 
luaseră zborul, deranjate de agitația din jur. Cleo dispăruse. 


Capitolul 6 


Cleo încerca din răsputeri să respire. Zăcea culcată în 
adâncul tunelului şi încerca să-şi revină. "Am căzut direct prin 
gaura din stâncă", se gândi speriată. 

Într-o clipă alunecase şi făcuse câteva tumbe de-a lungul 
tunelului. Se lovise destul de rău. O durea fiecare părticică a 
corpului. Îşi ferfeniţise hainele de pereţii stâncilor. După aceea, 
se zdrobise de solul nisipos şi respiraţia i se oprise. Suspinând 
de durere, Cleo încercă să se ridice. Glezna o durea foarte rău. 
"Sigur mi-am scrântit piciorul", se gândi copleşită. Încetul cu 
încetul, ochii i se obişnuiau cu întunericul. Cleo se uită în jur cu 
atenţie: nimic, în afară de stânci negre şi strălucitoare. Se găsea 
într-o peşteră mică şi rotundă, doar un strop de lumină 
pătrunzând prin tunel până la ea. "Ce coşmar! Am ştiut de la 
bun început că este o greşeală să ne aventurăm pe insula asta 
cumplită!" Mirosea a umezeală şi a mucegai, chiar dacă nisipul 
părea uscat. Cleo îşi scutură hainele de praf. Icni de durere când 
îşi pipăi corpul lovit. Deodată îşi auzi prietenele, care o strigau: 

- Cleo! 

Emma îşi ieşise din minţi de grijă. 

- Sunt OK, mormăi Cleo, sunt bine... În sfârşit, vocea stinsă a 
lui Cleo ajunse la Emma şi Rikki. Cele două fete răsuflară 
uşurate. Parcă se mai calmaseră deja un pic. 

"E bine", se gândi Emma, "acum vom găsi cu siguranţă o 
cale de a scăpa de aici. Trebuie s-o scoatem din peşteră." 

- Crezi că poţi să te urci înapoi? îi strigă ea prietenei sale. 

- Nu, imposibil, răspunse Cleo promptă 

Clătină din cap, chiar dacă celelalte n-o puteau vedea. "N- 
am de ce să mă ţin". gândi ea, "pereţii tunelului sunt prea 
alunecoşi. N-o să mai ies în veci de-aici!" 

- Eşti sigură? o întrebă Emma. Ştia că, în situaţii dificile, Cleo 
se dădea uşor bătută. 

- Hai încearcă măcar! Emma îşi dorea atât de mult să-şi 
vadă prietena în siguranţă, lângă ea! 

Cleo îşi roti privirea, căutând o soluţie. Se strădui să se 
ridice, dar glezna o durea prea tare. 

- Nu pot să mă caţăr înapoi, zise ea. Nicio şansă, e mult prea 
abrupt, adăugă, parcă pentru sine, ca o scuză. Emma îşi dădu 
seama că prietena ei nu va găsi niciodată singură o cale de a 


ieşi din tunel. 

"Nu există decât o soluţie", îşi zise ea. 

- Mă duc după ea, îi spuse lui Rikki. Pentru o clipă , Rikki 
rămase fără grai. Nu-i venea să-şi creadă urechilor. "Cum ar 
putea cineva să se arunce cu bună voi în tunel?" îi trecu prin 
minte. "Trebuie să existe o altă cale. Trebuie s-o convingem pe 
Cleo să urce." 

Emma se îndreptă spre tunel şi se uită insistent în jos. Ştia 
ce are ce făcut, dar gaura aia neagră nu era deloc îmbietoare. 
"Cleo are nevoie de ajutorul meu", se îmbărbăta ea. "Nu pot s-o 
las singură. O să intre în panică." 

- Eşti nebună! îngăimă Rikki. N-are nici un sens... 

Emma sări. Cu un strigăt prelung dispăru în întunericul 
tunelului. 

"E într-adevăr nebună!" se gândi Rikki. 

Pentru o clipă, singura rază de lumină din tunel dispăru, iar 
Emma alunecă în jos, ca pe un tobogan. Cleo se retrase un pic, 
când Emma se prăvăli chiar lângă ea, în nisip. 

Acum, erau amândouă prinse în capcană. Emma se uita 
uimită în jurul ei. Contempla stâncile, care formau pereţii 
peşterii. "Ce loc ciudat!" Formele perfecte te duceau cu gândul 
la ceva creat de mâna omului. 

Locul acesta nu părea să fie o creaţie a naturii. Dar cine să 
se fi aventurat pe insulă? Şi doar ca să sape o peşteră în stânca 
asta, care nu folosea la nimic! Cleo îşi urmărea prietena cu 
interes. "Cu siguranţă, Emma ştie ce-avem de făcut", se gândi 
ea, fericită că nu mai era singură. În cele din urmă, Emma 
reveni cu picioarele pe pământ. 

- Eşti bine? Cum te simţi? întrebă ea. 

- Mă doare puţin piciorul, răspunse Cleo, încercând să se 
stăpânească. 

Emma îi examina piciorul. Nu părea a fi rupt. l-I palpă cu 
atenţie şi zâmbi. 

- Sigur e doar o entorsă, încercă ea să-şi liniştească 
prietena. Putem să... 

Emma se opri. 

Deasupra lor se auziră un huruit îngrozitor şi Rikki ţipând. 
Deodată, ca o rachetă, Rikki se năpusti şi ea prin tunel. 

- Uaauu! izbucni ea, când apucă să se uite în jur. 

- Ce cauţi aici? Chiar toate merg azi cu fundu-n sus? 


- Păi... Tu ai fost exemplul meu! încercă Rikki să se scuze. 
Nu voia să fie omisă de la această acţiune de salvare. 

- Da, şi tu ar fi trebuit să stai acolo, sus, ca să ne arunci o 
frânghie sau ceva asemănător! se enervă Emma. 

- Da' ce, crezi că eu pot să-ţi citesc gândurile? strigă Rikki 
enervată. Şi de unde naiba să fac eu rost de o frânghie? 

"Nu cred că e cel mai bun moment pentru o ceartă", se 
gândi Cleo. "în afară de asta, mă doare cumplit piciorul." 

- N-ar trebui, mai bine, să ne gândim cum putem ieşi de- 
aici? le sugeră ea celor două fete. 

"Sper că termină odată cu cearta." Emma şi Rikki se opriră, 
uitându-se una la alta. Nu puteau decât să recunoască: 

Cleo chiar avea dreptate. 

- Aşa e, spuseră amândouă într-un glas. 

Cele trei fete se ridicară, ca să inspecteze zona. Chiar şi 
durerea de gleznă a lui Cleo parcă mai cedase, într-atât se 
concentra fata să găsească o cale de scăpare. Era însă prea 
întuneric ca ele să poată vedea vreo ieşire. Se zărea doar 
lumina ce pătrundea în tunel. 

"Cum ar putea cineva să ne găsească tocmai aici? Noi am 
ajuns la acest tunel din întâmplare, iar de sus nu se vede nimic. 
Suntem ca într-o capcană !" 

După-amiaza era pe sfârşite şi începuse fluxul. Mica 
ambarcaţiune fu luată de valuri. Fetele aveau însă alte griji. Nu 
se gândeau nicidecum la Zodiacul lui Zane. Căutau în 
continuare un ajutor cât de mic ca să iasă din peşteră. 

- Pur şi simplu, nu există nicio ieşire! se smiorcăi Cleo. "O să 
rămânem aici, captive, pentru tot restul vieţii", adăugă ea în 
gând. 

- Hai să încercăm pe-aici! îi răspunse Emma, care se afla în 
cel mai întunecat colţ ai peşterii, singurul loc pe care încă nu-l 
inspectaseră. 

Dar şi acesta părea închis. Cleo o urmă pe Emma în 
întuneric, fără să-şi facă speranţe prea mari. imaginaţia ei o 
luase din nou razna. Avea în faţa ochilor scheletele a trei fete 
îmbrăţişate. 

Deodată, un strigăt de triumf al Emmei o trezi şi pe Cleo la 
realitate. Aceasta găsise o crăpătură în peretele peşterii. Cu 
atenţie, se strecură înăuntru iar Rikki şi Cleo o urmară. 

O lumină slabă spărgea întunericul. Emma răsuflă uşurată. 
"Dacă se vede o lumină, înseamnă că drumul duce afară din 
peşteră", se gândi ea şi mări pasul. Trebuia să găsească ieşirea 
înainte de lăsarea întunericului. Fără acea rază de lumină, nu 
avea nicio şansă. 

Emma se caţără pe treptele de stâncă şi încercă s-o 
liniştească pe Cleo, adresându-i cuvinte blânde. Ecoul vocii ei se 
lovea de pereţi. Noul tunel în care păşiseră părea de asemenea 
a fi făcut de mâna omului. Treptele erau mult prea uniforme. 

Rikki era entuziasmată. "Ce aventură grozavă!" îşi zise ea. 
"în plus, se pare că mergem în direcţia corectă, adică în sus. 
Peste câteva minute, cărarea se lărgi iar fetele ajunseră într-o 
altă grotă. Emma îşi trase sufletul, pentru că urcaseră destul de 
repede. In spatele ei, Cleo căscă nişte ochi mari. Rikki încerca şi 
ea să vadă ceva, peste umerii celor două prietene. 

Ochii îi străluceau de uimire, iar un zâmbet îi lumină faţa. 

Se aflau pe un colţ de stâncă, deasupra unui ochi de apă 
azurie, ce sclipea în faţa lor, iar pereţii de stâncă ai grotei 
străluceau în lumina albă. 

Emma, Cleo şi Rikki se uitară în sus. Tavanul grotei era 
foarte înalt şi avea o deschizătură rotundă. Pe cerul întunecat al 
nopţii se vedeau deja sute de stele a căror lumină se reflecta în 
apă, prin deschizătura din tavan. 

Peştera avea o înfăţişare de basm. 

Uluite, fetele priveau în jur. Era, cu siguranţă, cel mai frumos 
loc pe care îl văzuseră vreodată. Părea să fie de pe altă lume. 
Un loc a cărui existenţă trebuia ascunsă, tocmai pentru a-l 
păstra neîntinat. 

Un secret perfect între prietene. Rikki, care doar rareori 
rămânea fără cuvinte, se trezi prima din uimire: 

- Uaauu! ăsta pare a fi... conul vulcanului. 

Se mai roti o dată, privind atentă în sus. 

- Aăă... sper că n-o să erupă, nu? întrebă Cleo, agitată. 
Emma era ca hipnotizată de lumina strălucitoare din apă. 
Cuvintele lui Cleo o aduseră însă rapid cu picioarele pe pământ. 

Se întoarse zâmbind către prietena ei: 

- N-a mai erupt de douăzeci de mii de ani - nu cred că e 


cazul să ne facem griji tocmai acum, răspunse ea. 

Dintr-odată, Emma descoperi ceva foarte interesant, într-un 
colţ îndepărtat al grotei. Se apropie de apă. 

- la uitaţi-vă aici! Sunt urmele mareei! Asta înseamnă că 
oglinda apei se ridică şi coboară periodic. Vocea ei era gravă şi 
sacadată. 

- Aşa, şi? întrebă Rikki. Ce importanţă are asta pentru noi? 

"Cum de ştie fata asta mereu tot ce nu ştiu eu?" îi trecu prin 
minte. 

- Asta înseamnă, explică Emma, în timp ce se descălţa şi-şi 
scotea puloverul că grota trebuie să comunice cu marea. Poate 
că asta e scăparea noastră! 

Se ridică, îşi mai privi o dată prietenele şi, fără un cuvânt, 
sări în apa limpede, dispărând în adânc. 

Rikki şi Cleo căzură în genunchi la mal uitându-se după ea, 
fără să-şi creadă ochilor. Dar Emma dispăruse. Pe Cleo nu o 
mira comportamentul Emmei. Intotdeauna, prietena ei era cea 
care prelua iniţiativa. Rikki, în schimb, era fascinată: această 
fată îi impunea respect. 

"Cu siguranţă nu e uşor să te scufunzi în apa rece. Emma 
nici nu ştie ce-o aşteaptă în adâncuri." 

Chiar dacă Emma era o înotătoare încercată, Rikki considera 
gestul ei mai mult decât curajos. 

Pe de altă parte, Cleo simţea mai degrabă spaimă decât 
admiraţie. Emma dispăruse. Nu ştia ce să creadă despre Rikki, 
iar ea se simţea din nou singură, captivă într-o peşteră, chiar 
dacă aceasta era minunată. 

- Chestia asta nu-mi place deloc! zise ea perpelindu-se. 

Minutele treceau, iar fiecare clipă părea o veşnicie. Se uitau 
înfricoşate spre suprafaţa piscinei naturale şi aşteptau ca Emma 
să se întoarcă. Cleo stătea chircită pe marginea grotei şi număra 
minutele. "Slavă Domnului că pot să văd măcar cerul!" gândi ea. 
"Aşa nu mai am impresia că sunt captivă sub pământ." Bătea 
darabana cu degetele pe genunchi şi-şi mişca inconştient 
picioarele. "Dacă nu mă mişc, simt că înnebunesc!" Rikki părea 
ceva mai relaxată decât Cleo. Işi încolăcise braţele în jurul 
genunchilor şi stătea ghemuită pe marginea apei. Se uita tot 
timpul la ceas. "Dacă Emma nu se întoarce în două minute, mă 
duc după ea", îşi zise, amintindu-şi de povestea lui Cleo despre 
rechinii din jurul Insulei. "Dar mai bine să nu mă gândesc la 


asta!" 

Lui Cleo, liniştea i se părea insuportabilă, aşa că începu să-şi 
strige prietena: 

- Emma! Emma! 

Ecoul răsuna cumplit în grotă, enervând-o la culme pe Rikki. 

- Potoleşte-te odată! îi porunci Rikki lui Cleo. Mai las-o un 
pic! 

Dintr-odată, apa clipoci şi faţa Emmei apăru din adâncuri. 

"Exact ca azi-dimineaţă, la piscină", se gândi Cleo, 
amintindu-şi de antrenamentul de dimineaţă al prietenei sale. 
"Azi-dimineaţă! Doamne, cât timp a trecut de-atunci! Parcă s-a 
scurs o veşnicie!" 

Emma inspiră adânc şi zâmbi. 

- Am avut dreptate! le spuse ea. Avem nevoie cam de 
douăzeci de secunde pentru a ajunge înot la capătul tunelului. 
Mergem tot înainte. Vom reuşi toate trei fără probleme! 

Părea foarte convinsă. Impresionată, Rikki se descălţă. Lui 
Cleo nu-i venea să creadă. "Cum adică? Doar nu-şi imaginează 
Emma că eu aş putea să înot prin tunelul ăsta! A innebunit cu 
totul?!" 

- Adică să mă scufund aici? întrebă ea îngrozită, arătând 
spre apă. Exclus! 

Emma urmări expresia feţei lui Cleo - înspăimântată şi, în 
acelaşi timp, încăpăţânată. "O, nu!" se gândi ea. "O să dureze o 
veşnicie s-o convingem şi nu avem atâta timp la dispoziţie." 

Dar, înainte să-i treacă prin minte argumente convingătoare, 
o văzu pe Rikki cum se întoarce spre Cleo, cu o atitudine ce nu 
accepta refuz. 

- Hai, Cleo! îi spuse ea. Nu avem altă soluţie. Nu există altă 
cale de ieşire, O să reuşeşti! 

- Nu pot! răspunse Cleo speriată. ŞI... şi .. nici nu ştiu să înot! 

O deranja să recunoască acest lucru în faţa lui Rikki. "Sper 
ca Emma şi Rikki să înţeleagă că nu-mi pot cere una ca asta. Nu 
pot să stau nici două secunde sub apă, darămite douăzeci! N-au 
decât să plece fără mine!" 

Deasupra muntelui, luna se ridica încet şi lumina cerul, dar 
şi cel mai înalt vârf al insulei. Se afla aproape deasupra grotei în 
care fetele erau prinse ca într-o capcană. O ceaţă ciudată învălui 
vârful vulcanului. Luna părea deosebit de luminoasă. Era ca de 
diamant. În zonă nu exista lumină electrică sau vreun semn de 


civilizaţie. 
Valurile tuciurii se spărgeau de mal Totul părea să aştepte 
momentul potrivit iar acela n-avea să-ntârzie. 

Rikki reuşi, în cele din urmă, s-o convingă pe Cleo să se 
descalţe şi să-şi scoată şosetele. Fetele îşi legară încălţămintea 
în jurul gâtului, iar Rikki coborî prima către Emma. Trase adânc 
aer în piept. Apa era destul de rece, iar îmbrăcămintea udă o 
deranja. Zâmbi şi înotă către Emma. 

Venise rândul lui Cleo. Stătea pe mal, cu picioarele în apă. 
Rikki şi Emma încercau s-o îmbărbăteze, dar Cleo parcă era de 
gheaţă. Rămase pe margine şi-şi îmbrăţişă genunchii. 

- Nu-ţi fie teamă, o să reuşeşti, îi zise Emma, zâmbindu-i 
celei mai bune prietene. 

- De unde ştii? întrebă Cleo. "Emma habar n-are cum mă 
simt", îşi zise ea. "Ea înoată ca un peşte, de când era mică. li 
veniră în minte douăzeci de lucruri care s-ar fi putut întâmpla 
sub apă, şi fiecare o îngrozea mai tare decât orice altceva. 

Rikki înotă şi ea spre Cleo, la marginea grotei, şi se uită în 
ochii ei. 

- Ascult-o pe Emma, Cleo! îi spuse ea. N-avem altă şansă. 
Altfel, rămânem blocate aici pentru totdeauna! 

Cleo se uită în jur. Se gândea familia ei, la sora ei mai mică. 
Cum ar fi fost să n-o mai vadă niciodată? Acesta era cel mai bun 
imbold! "Trebuie să înot prin tunel chiar dacă-mi e greu", se 
gândi ea. "Trebuie să mă întorc acasă!" Tremurând se aplecă în 
faţă. Rikki îi dădu mâna. 

O clipă mai târziu, Cleo alunecă sub apă şi dispăru în adânc. 
Fără să ezite, Rikki se scufundă după ea şi o trase la suprafaţă . 
Fetele formară un cerc, pentru a se susţine reciproc. Se ţineau 
strâns de mâini. Încet şi cu calm, Emma îi explică lui Cleo ce are 
de făcut. Toate trei se găseau exact în dreptul spărturii din 
tavanul grotei, prin care se vedea cerul înstelat deasupra lor. 
Cleo îşi dădu seama că în apă nu era chiar atât de rău cum îşi 
imaginase. "Ba e chiar plăcut", se gândi ea. "Chiar dacă mi-e 
încă frică." 

Rikki şi Emma încercară totul ca s-o ajute pe Cleo, care se 


concentra să rămână cumva la suprafaţă, fără să intre în panică. 
Niciuna dintre fete nu observă că, între timp, luna plină ajunsese 
chiar deasupra lor, luminând prin spărtura din tavanul grotei, 
Pereţii strălucitori ai peşterii erau ca o ramă pentru un tablou 
feeric, în centrul căruia era luna plină. Dintr-odată, o rază de 
lună pătrunse în grotă, şi aceasta fu scăldată într-o lumină 
orbitoare. Apa începu să clocotească în jurul fetelor. 

Speriate, cele trei prietene se strânseră una într-alta, fără a 
putea scoate măcar un sunet şi fără a se putea clinti din loc. Se 
aflau în mijlocul unei coloane de raze, iar apa înspumată, albă, 
fierbea în jurul lor. 

Bule strălucitoare urcau la suprafaţa apei şi în fiecare se 
reflecta lumina lunii. Îşi luau zborul şi se ridicau deasupra 
capetelor fetelor, tot mai sus, de parcă luna le-ar fi putut 
controla, şi în cele din urmă atingeau tavanul. Lumina lunii era 
atât de puternică încât fetele nu-şi puteau da seama ce se 
întâmpla cu ele. Pur şi simplu, păreau să dispară într-o ceaţă 
argintie, strălucitoare. Emma, Rikki şi Cleo se simțeau de parcă 
se aflau la bordul unei nave spaţiale, în zbor prin Calea Lactee. 
Bulele de apă străluceau ca stelele, iar totul în jur era lumină. 
Aveau impresia că pereţii grotei dispăruseră ca prin minune. Nu 
mai exista decât lumina şi cele trei fete. 

Câteva clipe mai târziu, lumina păli şi dispăru cu totul. Într- 
un final, apa se linişti. 

- Uaauu! zise Cleo, care părea să fi uitat o clipă de teama ei 
faţă de apă. 

- Ciudat! zise şi Emma, încruntându-se uşor. 

Rikki urmărea în continuare apa, fără să scoată un sunet. 
"Aşa ceva n-am văzut în viaţa mea", gândi ea. "Ce-o fi fost 
asta?" 

Fetele simțeau că se întâmplase ceva neobişnuit. Se țineau 
strâns una de alta, fiecare bucurându-se de prezența 
prietenelor. Fără să scoată un cuvânt, fiecare ştia în sinea ei că 
trebuia să vorbească despre ceea ce se întâmplase, pentru a 
înţelege. Dar, pentru moment, nu aveau timp pentru asta. 
Trebuia să se concentreze asupra ieşirii din grotă. 

- OK! Acum, adună-te! o îmboldi Emma pe Cleo. Inspiră 
adânc! 

În mod surprinzător, dintr-odată, Cleo nu mai avea pic de 
teamă de apă. Emma le zâmbi încurajator celor două fete. 


Inspiră adânc şi se scufundă în tunelul pe care-l descoperise cu 
puţin timp înainte. Sigură pe ea, înotă lăsând in urmă stâncile 
acoperite de scoici, plantele de apă uriaşe şi algele groase, care 
păreau să se întindă după ea. 

Tunelul era mai lung decât le spusese fetelor, şi totuşi era 
convinsă că Rikki şi Cleo vor reuşi să înoate până afară. Nu voise 
s-o înspăimânte pe Cleo mai mult decât era nevoie. |şi încordă 
puternic picioarele şi, în curând, depăşi peisajul cu peşteri 
subacvatice. Apoi ajunse la suprafaţă. 

În grotă, Rikki o îmbărbăta pe Cleo cu un zâmbet, după care 
numărară până la trei, inspirară adânc şi porniră pe urmele 
Emmei. 

Cleo şi Rikki înotau una lângă cealaltă, ţinându-se de mână. 
Rikki îi arăta lui Cleo cum să-şi mişte braţele şi picioarele. "Nici 
nu e chiar atât de greu să înoţi", se gândi Cleo, surprinsă. 
"Înainte mi se părea imposibil, oricât m-aş fi străduit!" 

Fetele pătrunseră prin crăpătura din stâncă în tunelul îngust. 

Cleo se străduia din răsputeri să nu intre în panică de câte 
ori plantele subacvatice îi atingeau braţele sau picioarele. Era 
atât de încordată, încât îi strângea dureros mâna lui Rikki. 

În fine, părăsiră tunelul şi porniră în sus. Erau la capătul 
puterilor. Rikki şi Cleo ieşiră la suprafaţă chiar lângă Emma. 

Toate trei gâfâiau şi tuşeau. Cleo încerca să respire cât mai 
adânc. 

- Au fost mai mult de douăzeci de secunde! se plânse ea, 
imediat ce-şi potoli respiraţia. 

- Calmează-te! îi zise Rikki. Doar am reuşit, nu? "Fata asta o 
să mă scoată din minţi într-o bună zi!" 

- Hei, Cleo! Sunt tare mândră de tine! zise Emma. Ştiam c-o 
să reuşeşti! 

Cleo ar mai fi vrut să se plângă şi de alte pericole care le-ar 
fi putut pândi, cum 

ar fi rechinii, dar fu întreruptă de lumina unui reflector care 
lumină dintr-odată feţele celor trei fete. 

Sirena unui vapor aproape că le asurzi. Îşi ţineau mâinile la 
ochi, când se auzi o voce la megafon: 

- Atenţie! Aici Paza de coastă! zbiera cineva către ele. vă 
rugăm înotaţi spre scara din spatele ambarcaţiunii! 

În faţa fetelor plutea pe valuri barca de salvare, iar lumina 
galbenă a reflectorului se învârtea în jurul lor. 


- Haideţi! zise Emma şi înotă spre barcă. 


Rikki era chiar lângă ea. "Asta-i salvarea noastră", se gândi 
ea, fericită. Cleo mai aşteptă un moment. Se uită pere umăr 
spre insulă, unde muntele şi pădurea erau inundate de lumina 
albăstruie a lunii. Câţiva nori înconjurau vârful muntelui. Era o 
privelişte ce-i dădea fiori. 

După o ultimă privire aruncată insulei Cleo îşi urmă 
prietenele. "Niciodată nu m-am bucurat atât la vederea unei 
bărci", îi trecu ei prin minte. Se urcă pe scară, tremurând de 
frică şi de frig. Emma şi Rikki erau deja învelite în pături. În scurt 
timp, şi Cleo se afla la căldură, bând ceva fierbinte, alături de 
prietenele ei. Echipa de intervenţie le povesti ce se întâmplase. 

Părinţii alertaseră autorităţile, pentru că fetele nu ajunseseră 
acasă. Cineva le spusese că le zărise pe mare, într-o barcă. Paza 
de coastă trimisese o echipă de salvare pe urmele lor. În sfârşit, 
le găsiseră în preajma insulei. 

Pe drumul înapoi, Cleo povesti cum o păcălise Zane şi cum o 
salvase Rikki. Chiar şi-aşa, poliţiştii le ţinură morală fetelor 
despre pericolele din largul mării - dar şi despre împrumutul de 
bujii. 

Le promiseră însă că-i vor face o vizită şi tatălui lui Zane. 

Emma, Cleo şi Rikki rânjiră la auzul acestor vorbe. Acum 
însă, erau pur şi simplu fericite că fuseseră salvate. 

Părinţii le aşteptau în port cu haine călduroase şi cu o... 
desagă de morală. 

În sfârşit, cele trei ajunseră acasă, în paturile lor, unde 
dormiră buştean. Fusese o zi lungă, obositoare şi ciudată. 

Dimineaţa următoare promitea o zi minunată. Soarele se 
înălţase pe cerul senin, fără nici un nor, şi încălzea nisipul şi 
marea. În ciuda aventurii din ziua precedentă, Emma se trezi 
devreme şi sări din pat. Ca în fiecare dimineaţă, voia să meargă 
pe plajă, să înoate. Antrenamentul din piscină era una, dar să 
înoţi în ocean - asta era adevărata libertate. Fără cronometru, 
fără culoare de înot, fără niciun fel de limitări. "De fapt, 
întotdeauna m-am simţit în mare ca acasă", se gândi Emma, 


îmbrăcându-şi costumul de baie albastru, preferatul ei. 

Se opri pe mal, îşi puse geanta de plajă pe jos şi întinse 
prosopul. Se uită visătoare la orizont. Spuma valurilor mângâia 
plaja. 

Emma se încruntă. Spuma îi aducea aminte de întâmplarea 
ciudată din peşteră. Se hotărî ca, după o baie bună, s-o viziteze 
pe Cleo, ca să vorbească despre această aventură. Dar, până 
atunci, avea nevoie de câteva minute doar pentru ea. Alergă 
spre mal şi se aruncă în apa sărată a mării. 

"E pur şi simplu minunat!" zise Emma lăsându-se în voia 
simţurilor. Savura senzaţia pe care i-o lăsa apa rece pe piele. 
Când scoase capul din apă, soarele dimineţii îi zâmbea, 
oglindindu-se pe suprafaţa oceanului. 

Şi tocmai în această clipă se întâmplă. Emma avu o senzaţie 
ciudată de la mijloc în jos, până la vârfurile picioarelor. O furnica 
şi o înţepa, cam ca atunci când îţi amorţesc picioarele. "Ce să fie 
asta?" N-am nici un cârcel şi nici nu m-a muşcat ceva, şi totuşi 
nu-mi simt picioarele!" se gândi Emma speriata. "Aşa ceva n-am 
păţit niciodată!" 

Se sucea şi se învârtea derutată, ca un începător, "Asta-i 
ridicol! Doar ştiu să înot, o fac de ani de zile!" Totuşi, avea 
senzaţia că nu-şi mai poate controla picioarele. Emma se uită în 
jos. Poate că o frânghie sau o plasă de pescuit i se înfăşurase în 
jurul picioarelor. Se uită încă o dată în apă. "Sper că nu s-a 
întâmplat ceva groaznic...!" Şi totuşi, ceea ce vedea acolo, jos, 
era de necrezut! În locul celor două picioare sănătoase, avea o 
coadă de peşte imensă, acoperită de solzi. 

Emma scoase un țipăt de panică. Nu putea fi decât o glumă 
proastă! Se uită disperată în jur: nu era nimeni care i-ar fi putut 
face o farsă, dar nici care ar fi putut s-o ajute. "Nu, nu e o farsă", 
recunoscu ea. Simţea coada de peşte ca făcând parte din corpul 
ei. Putea s-o mişte şi chiar simţea mângăierea apei. Costumul 
de baie dispăruse şi el. In locul sutienului, Emma avea doi solzi 
imenşi. Incet, îşi legănă coada şi se întinse pe spate, în apă. 
"Sper să mă trezesc, nu poate fi decât un coşmar!" 

Cam în acelaşi timp, nu departe de plajă, Cleo era acasă, în 
cadă. Kim, sora ci mai mică, bătea furioasă în uşa de la baie. 

- Grăbeşte-te, Cleo! Nu poţi să stai o veşnicie în baie! ţipă 
ea. 

Cleo se holbă uluită în apă. "Punem pariu?" se gândi ea. 


- Cleo!!! urlă Kim. Sora ei era în baie de mai bine de-o oră. 
Dacă nu ieşi imediat, n-o să mai am timp să mă pregătesc şi eu! 
se smiorcăi ea. 

Cleo aproape că n-o auzea pe surioara ei. Se uita îngrozită la 
coada de peşte cu solzi aurii care-i atârna peste marginea căzii, 
stropind toată baia. Fata îşi legănă coada, uluită. Se sculase 
foarte devreme de dimineaţă, chiar dacă nu se mai putea ţine 
pe picioare cu o seară înainte. Căzuse în pat ca un butuc, dar 
acum era plină de energie. Se hotărâse să facă o baie fierbinte 
şi-şi turnase o jumătate de sticlă de spumant de baie în cada, 
după care încuiase uşa. Se băgase în cadă, gândindu-se la 
câteva clipe de răsfăţ, dar bucuria nu ţinuse mult. Dintr-odată, 
simţise nişte furnicături cumplite în picioare. "Ce se întâmplă?" 
se întreba mirată. Nu-şi putea crede ochilor, şi-şi atinse cu grijă 
coada. Când trase de un solz, simţi o durere ascuţită. "Într- 
adevăr, mi-a crescut o coadă", îi trecu prin minte. Între timp apa 
din cadă se răcise aproape de tot, dar nu părea s-o intereseze. 

- Cleo!!! urlă din nou Kim, la uşă. Cleo nu se mişca. "Trebuie 
să fie un coşmar! Poate c-am înghiţit ieri prea multă apă de 
mare şi acum am halucinaţii. Da, asta trebuie să fie! Prea multă 
apă sărată. De-asta am eu acum impresia că m-am transformat 
într-un peşte uriaş..." 

Din păcate, Cleo ştia cu siguranţă că nu era o halucinație. 
Coşmarul ăsta era pura realitate. Simţea pe coada de peşte 
până şi baloanele de săpun şi, în acelaşi timp, o auzea pe Kim 
urlând pe holul din fata băii. 

Pentru o clipă, se gândi să ceară ajutorul părinţilor. Dar tatăl 
ei se pregătea să plece la serviciu. O auzea pe mama strigând-o 
pe Kim. Cele două voiau să meargă la cumpărături. Kim mai lovi 
o dată în uşa băii apoi plecă. "Şi ce să le fi zis?" se gândi Cleo. 
“In afară de asta, n-aş fi suportat comentariile lor despre o 
asemenea catastrofă. Trebuie să înţeleg eu mai întâi ce mi se 
întâmplă." Scoase dopul căzii şi simţi cum se scurge apa. Coada 
de peşte rămase. 

Gândurile lui Cleo o luaseră razna. Cum era să meargă în 
halul ăsta la şcoală sau, mai rău, să-şi găsească un job, să iasă 
la cafenea, să dea examene sau să iasă la cumpărături? "Şi, în 
primul rând, cum o să ies din cadă?' se gândi ea. Fereastra de la 
baie era deschisă, iar aerul cald al dimineţii mângăia corpul lui 
Cleo. Încetul cu încetul, pielea i se uscă şi, la fel, şi solzii. Îi 


plăcea senzaţia. Respiră adânc. "Ce-ar zice Emma acum ? 

Probabil că mi-ar spune să stau calmă şi să mă gândesc." 
Cleo încercă să se mişte, dar nu făcu decât să bată din coadă pe 
marginea căzii. 

"Aşa o să fac", îşi zise ea, "o să vorbesc cu Emma. Ea sigur 
ştie ce trebuie să fac". Doar gândul la prietena ei o linişti puţin 
pe Cleo. Trebuia să ajungă la telefon... 

Nu departe de casa lui Cleo, Rikki se plimba într-un parc din 
apropierea portului. 

"Oare o fi prea devreme să trec pe la Cleo?" se întrebă ea. 

După o noapte plină de coşmaruri Rikki se trezise devreme. 
Visase lumini misterioase şi grote subacvatice, aşa că de 
dimineaţă, sărise din pat şi încercase să-şi adune gândurile într- 
o plimbare. 

Voia neapărat să discute cu noile ei prietene despre 
întâmplările din ziua precedentă. Mai ales despre ceea ce se 
întâmplase în grotă. "Poate le conving pe Emma şi pe Cleo să 
mai mergem o dată pe insulă. Cu siguranţă există acolo o 
mulţime de lucruri interesante de explorat. De fapt, nici nu mal 
e chiar atât de periculos, pentru că acum ştim calea de ieşire. 
Trebuie doar să mergem cu o barcă până pe insulă şi apoi să 
ajungem la grotă. Emma sigur o să vrea. Trebuie doar s-o incit 
puţin." 

Se uită la ambarcaţiunile din port şi zâmbi, gândindu-se la 
cele întâmplate cu o seară în urmă. Paza de coastă ajunsese la 
timp. Poate că barca lui Zane era încă ancorată pe insulă, dacă 
n-o smulsese fluxul. 

"Şi-o merită!" rânji ea. Rikki se uită în jur, căutând din priviri 
stropitoarea pentru gazon. Nu avea chef să se ude, dar aceasta 
era acoperită şi o zări abia când era prea târziu. Un jet de apă 
rece o udă din cap până-n picioare. In câteva secunde, era 
Ciuciulete. Enervată, îşi şterse apa de pe braţe şi-şi pipăi hainele 
murate. Şi, dintr-odată, se întâmplă! 

Picioarele, nu, tot corpul o furnica. Avea impresia c-o 
năpădesc mii de insecte. Mici bule strălucitoare, ca cele din 
peşteră, i se adunau pe piele. Pentru o clipă, avu impresia că 
este făcută din apă! "Nu-mi mai pot mişca picioarele! Ce mi se 
întâmplă?" Apoi îşi pierdu echilibrul şi căzu în iarbă. Stropitoarea 
automată se oprise. Rikki încercă să se ridice, dar nu-şi putea 
controla decât partea de sus a corpului. Picioarele n-o ascultau. 


Nu şi le putea mişca. Speriată, se uită peste umăr ca să vadă ce 
i se întâmplase. Făcu ochii mari şi i se opri răsuflarea: în locul 
picioarelor, avea o coadă de peşte uriaşă, acoperită de solzi. 

După conversații telefonice disperate, Emma şi Rikki se aflau 
deja pe drum, spre casa lui Cleo. Aveau de vorbit neapărat. 

Cleo locuia într-o casă drăguță, în apropierea apei, 
înconjurată de palmieri, dar Rikki nu putea pierde nici o clipă 
admirând priveliştea - de-abia aştepta să discute cu celelalte 
două prietene despre experienţa asta atât de neobişnuită. 
Imediat, apăru şi Emma. Cleo îi deschise repede uşa şi, ca la un 
semn, începură să vorbească toate, gesticulând agitat: 

- Era de culoarea bronzului şi acoperită de solzi! le povesti 
Cleo prietenelor, cu o figură disperată. 

Emma se îndreptă spre sufragerie. Rikki şi Cleo o urmară. 

- În clipa în care-am atins apa, zise Emma, fără s-o asculte 
pe Cleo cu prea multă atenţie. 

Rikki clocotea şi ea: 

- Pentru o secundă, parcă am fost făcută din apă, povesti ea, 
dând din mâini agitată. Eram cu adevărat transparentă! 

Emma se trânti pe un fotoliu, iar Cleo se întoarse către Rikki. 

- Am fost peşte! ţipă Cleo, sperând ca una dintre prietene 
să-i poată explica ce se întâmplase. Ce transformare ciudă! 

- Of, Doamne! Oare ce se întâmplă cu noi? Voi aveţi vreo 
explicaţie? întrebă Rikki sperând, ca şi Cleo, ca prietenele ei s-o 
poată ajuta. 

Într-o clipă, se făcu linişte. Cleo se trânti pe canapea. 
Discuţiile astea îi aminteau de un film de groază. "Tuturor ni s-a 
întâmplat acelaşi lucru", se gândi ea. "Dar, cel puţin putem vorbi 
între noi. Sper să nu ne-audă nimeni!" Rikki şi Emma se uitară 
una la alta. Şi ele se temeau de asta. 

- Mai e cineva acasă? întrebă Rikki. Ceva îi spunea că 
trebuie să fie atentă. 

- Nu, tata e la serviciu, iar mama şi sora mea sunt la 
cumpărături, le asigură Cleo pe fete şi-şi puse bărbia pe 
genunchi. Parcă puţin mai liniştită, Rikki se aşeză şi ea. Era 
ameţită şi avea senzaţia că lucrurile astea o depăşeau. "Oare ce 


ni se întâmplă?" Gândul ăsta nu-i dădea pace. 

Emma inspiră adânc, Trebuia neapărat să rămână stăpână 
pe situaţie. "Trebuie să procedăm sistematic. S-o luăm cu 
începutul." 

- OK, deci care e problema noastră? începu ea. Cleo dădu 
din umeri. Nu ştia ce să răspundă. Rikki, în schimb, prinsese 
ideea Emmei de a diseca evenimentele. 

- Cam la zece secunde după ce intrăm în contact cu apa, ne 
creşte... Rikki îşi pierdu curajul, când încercă să descrie ce li se 
întâmplase. ...Ne creşte această... 

- Şi dispare când ne uscam, încheie Cleo într-un suflet. 
Pentru moment, nici ea nu era în stare să pronunţe... coadă de 
peşte. 

- Se pare că acelaşi lucru ni se întâmplă tuturor, nu? 

Se uită la Emma, aşteptând aprobarea ei. 

- Aşa e, încuviinţă ea, serioasă. Şi Rikki dădu din cap. Dar 
expresia feţei ei oscila între zâmbet şi încruntare. "Toate astea 
sunt cumplite şi, în acelaşi timp, foarte cool, îi trecu prin minte. 
Cleo rosti mai departe, calmă: 

- Această... coadă de peşte... arată ca... 

Se opri. 

Nu putea să spună ceva atât de nebunesc! A 

- Exact ca... încercă să continue Emma, dar şi ea se opri. şi 
lăsă privirea în pământ, încruntându-se. Era de-a dreptul penibil 
să se gândească la aşa ceva. 

Rikki, în schimb, nu avea asemenea reţineri:. 

- Arătăm ca nişte... sirene, zise ea zâmbind. li năvăleau în 
minte toate poveştile cu sirene pe care le auzise în copilărie. 

Emma clătină tare din cap, de parcă aşa ar fi putut alunga 
evenimentele ultimelor douăzeci şi patru de ore. 

- Ţi-am mai spus o dată că astea nu sunt glume, zise ea 
acid. Nu există sirene. A 

Încercă să-şi controleze respiraţia. În adâncul sufletului, ştia 
că Rikki dăduse glas temerilor tuturor, aşa că adăugă: 

- Ar fi mult prea ciudat... 

Din nou, se făcu linişte. Fiecare se gândea în fel şi chip. 
Fiecare avea impresia c-o luase razna. Pur şi simplu, nimic nu 
avea sens. Emma detesta să se simtă neajutorată. Nu era 
obişnuită cu aşa ceva. iar acum nu puteau cere nici sfatul 
părinţilor. Dacă nici lor nu le venea să creadă, atunci cum să le 


explice părinţilor? Să le ceară sfatul profesorilor de la şcoală? 
Nici lucrul ăsta nu putea fi luat în calcul. "Şi, cu siguranţă, nu 
există cărţi sau pagini de internet care să te ajute atunci când te 
transformi într-o.., sirenă", se gândi ea disperată. 

Cleo era încă în stare de şoc. Un singur gând îi stăpânea 
mintea: "Sunt peşte.. sunt peşte!" Nici Rikki nu putea gândi 
coerent. "Oare putem bea apă fără să ne crească o coadă de 
peşte? Oare vom rămâne pentru totdeauna aşa? Oare data 
viitoare ne vom mai recăpăta picioarele? Asta vrea să fie frică 
sau situaţia este, pur şi simplu, mult prea palpitantă?" 

Deodată, cineva bătu la uşă. Fetele se speriară de moarte. 
Se uitară disperate una la alta, unite de un secret cumplit. Nu 
cumva auzise cineva totul? 

Cleo se relaxa în momentul în care-şi dădu seama cine era la 
uşă. , 
- O, nu! zise ea zâmbind. Asta trebuie să fie Lewis. Mi-a ieşit 
complet din minte. Vine azi să învăţăm la biologie. 

Cleo şi Lewis McCartney erau prieteni de ani buni. Cleo îl 
îndrăgea pe acest fanatic al internetului. Era mereu drăguţ şi 
extrem de săritor, dar în momentele astea era ultimul om pe 
care ar fi vrut să-l vadă. Lewis p cunoştea mult prea bine ca să 
nu-şi dea seama imediat că se întâmplase ceva. Cleo sări de pe 
canapea şi o zbughi spre uşă. Prea târziu! Lewis intrase deja. 

- Cleo! strigă Lewis de la intrare. Fata ajunsese în hol în 
momentul în care el închidea uşa pe dinăuntru. 

- A...! Aici erai, spuse el surprins, când îşi zări colega, 

Citi imediat în ochii ei că se întâmplase ceva. Apoi le zări pe 
Emma şi pe Rikki. Ambele fete îl măsurau din priviri. Dintr- 
odată, Lewis se simţi neajutorat şi intră în panică. Aşa i se 
întâmpla de fiecare dată când se afla în preajma fetelor, mai 
ales când erau frumoase şi sigure pe ele, precum Emma şi Rikki. 
Numai cu Cleo nu i se întâmpla asta. Cu ea era întotdeauna 
altceva, Prezenţa ei îl liniştea. 

- Ah! zise el, roşu ca racul şi cu ochii în pământ, 
îndreptându-se cu paşi mari spre sufragerie, cu cărţile de 
biologie sub braţ. Aăă... cred c-am greşit ora... se bâlbâi el. 


Se uită la ceas şi trecu vijelios pe lângă Emma şi Rikki, spre 
masa unde învățau, de regulă, el şi Cleo. Prietenele lui Cleo îi 
urmăreau fiecare mişcare. Băiatul încercă să se adune. 

- Nu! Stabiliserăm să ne vedem la nouă, zise Cleo. Incerca să 
pară cât mai relaxată. Dar... îmi pare rău, Lewis.... a intervenit 
ceva. 

- Şi anume? întrebă Lewis, punând cărţile pe masă. 

Cleo se uită spre Emma şi Rikki. Cele două fete păreau 
împietrite, ca nişte statui. 

- Păăiii, ceva important... răspunse Cleo, încet. "Ce naiba să-i 
spun?" se întrebă ea. Trebuia să-i vină în minte o explicaţie 
plauzibilă. Din nou se uită spre Emma şi Rikki, care începuseră 
să se agite. Emma îşi avertiză prietena din priviri, iar Rikki dădu 
nervoasă din cap. 

Evident că Lewls observase reacţiile fetelor şi era foarte 
derutat. 

- Dar, pe de altă parte, nu e chiar atât de important, încât să 
trebuiască să ştii şi tu, zise Cleo, şovăind. Imi pare rău, Lewis, 
dar trebuie să lăsăm biologia pe altă dată! 

Cu asta, fata îi puse mâna pe umăr şi-l conduse spre uşa de 
la Intrare. Lewis era vizibil supărat şi o privea dezamăgit. 

- Aăă... bălmăji el, trecând pe lângă Rikki şi Emma, poate că 
e mai bine s-o lăsăm pe altă dată... 

Lewis se opri în hol şi se uită la prietenele lui Cleo ca la nişte 
creaturi de pe altă planetă. Fetele se relaxară. Doar Lewis era 
pe picior de plecare... "Stai calmă! Linişteşte-te!" îşi zicea Rikki. 
Dar, în clipa următoare, Cleo avu o sclipire: 

- Ascultă, Lewis, doar tu te pricepi la pate... îşi linguşi ea 
prietenul. Ştii cumva ceva despre... sirene? 

Celorlalte două fete li se tăiase răsuflarea, dar faptul era 
consumat. Rikki îşi întoarse privirea spre tavan. "A înnebunit 
Cleo? Doar n-o să povestească tuturor ce ni s-a întâmplat!" Fără 
să-şi dea seama, Rikki se bătu cu palma peste frunte, încercă 
apoi să-şi mascheze gestul. 

Emma era disperată. "De ce nu ţi-ai fi putut ţine gura, moară 
stricată?!" gândi ea. Îşi întoarse încet privirea către Lewis. 
Acesta se uita la Cleo de parcă fata tocmai picase din lună. 

- Nu, n-am nici o idee despre sirene, zise el, după o pauză 
lungă. Lui Lewis nu-i plăcea să recunoască faptul că există un 
domeniu la care nu se pricepea. 


- OK, răspunse Cleo, zâmbind. Îmi pare rău. Ciao! 

Îl împinse afară şi închise uşa în urma lui, nelăsându-i nicio 
şansă să mai spună ceva. Cleo se întoarse apoi către fete, 
răsuflând uşurată, dar Emma şi Rikki o priveau furioase. 

- Ce? Ce vă uitaţi aşa? întrebă Cleo nedumerită. De fapt, ştia 
exact de ce erau supărate fetele. Emma rămase fără grai. Rikki, 
în schimb, îşi dădu ochii peste cap şi, imitând vocea lui Cleo, 
zise: 

- Lewis, ştii ceva despre sirene? Eşti întreagă la minte?! 

- Cleo, cu lucrurile astea nu e de glumă, explică Emma, 
Trebuia ca prietena ei să înţeleagă cât de gravă era situaţia. 
Dacă află cineva ce ni s-a întâmplat, o s-avem o problemă 
uriaşă! 

- Da, dar poate că... încercă Cleo să se scuze. O parte din ea 
îi spunea c-ar trebui să discute cu părinţii şi să le povestească 
totul. Doar părinţii aveau întotdeauna o soluţie, nu-i aşa? 

- Uite cum stă treaba, zise din nou Emma. Nouă ni s-a 
întâmplat ceva neobişnuit. Nu ştim nici ce, şi nici de ce. 

Cuvintele Emmei le uniră din nou pe fete. Erau doar ele trei 
împotriva lumii întregi. Rikki se uită la Emma. 

"Are dreptate! Un singur lucru putem face acum", gândi ea 
şi un zâmbet îi lumină faţa. 

- E o singură cale de a afla mai multe despre problema 
noastră, zise ea cu voce tare. 

- Şi anume? întreba Cleo, încruntându-se 

- Ne întoarcem în apă, explica Rikki de parc-ar fi fost cel mal 
firesc lucru din lume. 

- Exclus! izbucni Cleo, dând energic din cap. Nici nu mă 
gândesc! 

Nevenindu-i să creadă ce auzise, se uita la Emma, aşteptând 
ca cea mai buna prietenă a ei s-o susţină. Dar Emma era de 
acord cu Rikki. Cleo se trânti pe fotoliu, cu mâinile-n sân. Emma 
şi Rikki îi urmară exemplul. 

- Mă gândesc să încerc eu, continuă Rikki, pe un ton grav. 
Cred doar că n-ar fi bine să fiu singură. Se oferă cineva 
voluntar? 

Emma aprobă, spre disperarea prietenei sale. Simţind mâna 
Emmei pe umărul ei, Cleo ştia că cele două fete vor încerca s-o 
convingă. 

"Nu şi de data asta!" se gândi ea. "Acum nu mai suntem 


captive într-o grotă". În mod sigur n-o să mă arunc în apă, ca să 
mă transform în peşte, doar pentru ca Rikki să se simtă mai 
bine!" 

Rikki tocmai pornise artileria grea. Trebuia s-o convingă pe 
Cleo, iar ea era maestră în aşa ceva. Era sigură că fata va ceda 
curând. În schimb, Emma oftă. Cunoştea mult prea bine 
expresia de pe chipul lui Cleo. Când îi intra ceva în cap, Cleo era 
de neclintit. 

Unii colegi de şcoală o considerau pe Cleo o fiinţă slabă, dar 
Emma o cunoştea prea bine. lar Rikki avea să afle în curând 
cum era în realitate noua ei prietenă. 

Timp de o oră, Rikki se strădui zadarnic s-o convingă pe 
Cleo. Nu avea nici un sens. Cleo dădea pur şi simplu din cap şi-şi 
ţinea mâlinile-n sân. La fel de bine, Rikki ar fi putut să vorbească 
şi cu pereţii. Emma îi sări în ajutor lui Rikki, încercând s-o 
câştige pe Cleo de partea lor, l-ar fi plăcut ca în această 
aventură să fie implicate toate trei. Nu ştia de ce, dar simţea că 
acest lucru era foarte important, însă timpul trecea, iar cele 
două fete au fost nevoite să cedeze, până la urmă. 

Emma şi Rikki plecară de la Cleo, ca i să-şi ia costumele de 
baie. Apoi căutară o plajă mai retrasă, unde rareori mai veneau 
şi alţi oameni. Sub nici o formă nu voiau să fie văzute. Şi totuşi, 
aveau să intre în apă, ca să găsească nişte răspunsuri. 

Rikki şi Emma alergau pe o plajă stâncoasă. Înaintau cu 
grijă, pentru a nu se uda prea devreme. Ambele fete aveau . 
pantaloni trei sferturi şi partea de sus a costumului de baie. Işi 
legaseră părul strâns la spate. 

În sfârşit, ajunseră la o stâncă, departe de ochii lumii. Pline 
de emoție, se uitau la valurile înspumate. Rikki îşi puse mâinile- 
n şolduri, gândindu-se la ce va urma. Ce-ar fi fost să nu se 
întâmple nimic? Atunci, ar fi însemnat că erau de vină doar cele 
petrecute cu o seară înainte, iar episodul de dimineaţă fusese 
unul singular, Sau poate că li se întâmpla ceva rău. Trebuia să 
dezlege acest mister. 

Emma îşi încrucişa braţele, uitându-se la Rikki. Venise clipa 
cea mare. Nici chiar ea, care era atât de obişnuită cu apa, nu se 


simţea în largul ei. Era de-a dreptul ciudat ca tocmai ea să se 
teamă de apă. "Cred că aşa se simte Cleo de fiecare dată", se 
gândi Emma. 

- Nu ştiu dacă e o idee chiar atât de bună, îl zise ea lui Rikki. 

- Nu-ţi face griji, o să fie bine! Sunt sigură! răspunse 
aceasta. 

- Ştii ceva? Cuvintele tale nu mă liniştesc deloc, zise Emma, 
zâmbind. 

Pe măsură ce-o cunoştea mai bine pe Rikki, începea s-o 
îndrăgească. Ţinea mult la Cleo, dar era palpitant să aibă lângă 
ea pe cineva care o convingea să facă lucruri nebuneşti. Rikki 
zâmbi şi ea. Ştia că Emma glumea. Aşa că sări de pe stâncă, pe 
peticul de nisip de lângă apă. Emma o urmă. Fetele se ţineau de 
mână. 

- În zece secunde, nu-i aşa? întrebă Rikki, atingând apa cu 
picioarele. 

- Da, răspunse Emma concentrată. 

Fetele începură să numere cu voce tare: 

- Unu... doi... trei... patru... 

La cinci deja începură furnicăturile în picioare, iar elasticele 
din păr dispăruseră. Şi, imediat, şi picioarele! Fetele se 
dezechilibrară şi căzură în apă. Cozile erau încă pe nisip. 

Amândouă stăteau pe burtă şi încercau să-şi ridice măcar 
partea de sus a corpului. Emma se uită la Rikki şi nu-şi putu 
stăpâni zâmbetul. "E îngrozitor şi enervant - dar, în acelaşi timp, 
atât de palpitant!" se gândi ea. 

Rikki izbucni şi ea în râs. Nu-i venea să creadă. "E destul de 
ciudat să mă văd pe mine cu o coadă de peşte, dar şi pe Emma, 
sirenă - incredibil! Deci, suntem peşti, aşa cum a spus Cleo. 
înseamnă că nu ne-a jucat feste imaginaţia." 

Fetele îşi testară cozile, lovind cu ele suprafaţa apei. Mai 
rămăsese un singur lucru de aflat: aveau să-şi încerce noul trup 
în apa adâncă. Aveau să se scufunde! 

Lăsară ţărmul în urmă şi înaintară în ocean. Emma observă 
că putea sta sub apă fără să-şi ţină respiraţia şi fără să fie j 
nevoită să iasă mereu la suprafaţă. "Asta e fantastic!" se gândi 
ea. Apoi, putea sa înoate cu ochii deschişi, fără s-o usture. în 
mod normal, când înota în ocean, avea nevoie de ochelari care 
s-o protejeze de apa sărată. 

Pentru început, fetele nu se aventurară în larg. Aveau de 


gând să-şi încerce cozile în apropierea plajei. Apoi, îşi întinseră 
braţele, avântându-se în apă. Corpurile li se unduiau în valuri. 
Emma încercă să stea în mâini, iar Rikki se lăsă purtată de 
curent 

Se jucară de-a v-aţi ascunselea printre stâncile de sub apă şi 
înotară cu peşti, dintr-un loc în altul. Descoperiră împreună 
lumea subacvatică, plantele de pe fundul oceanului şi stâncile 
cu forme ciudate. 

Incetul cu încetul, deveniră mai curajoase şi se avântară 
spre larg, Goneau printre recifele de corali şi prin porţi naturale, 
săpate în stâncile de pe fundul mării. Pas cu pas, fetele se 
avântau tot 

mai departe. Rikki observă că putea să facă şuruburi sub 
apă, lovind cu coada într-un anumit fel. "Mă simt ca pe un 
tobogan în parcul acvatic, doar cu mult, mult mai bine!" gândi 
ea, gonind pe lângă Emma. 

Emma, în schimb, se bucura în sfârşit de libertate. Zâmbea 
încontinuu. "Oare când m-am distrat ultima oară atât de bine?" 
se gândi ea, fericită. Deodată li se alătură un pui de delfin. 
Sunetele ascuţite pe care le scotea parcă le invitau pe fete în 
larg. El le arătă locuri la care nici nu visaseră, jucându-se 
împreună cu fetele în adâncurile albastre ale oceanului. Apoi le 
conduse la epava unui vas, care era pe jumătate îngropată în 
nisip. Micuţul delfin parc-ar fi vrut să le încredinţeze un secret. 
Emma şi Rikki se simțeau bine în compania noului lor prieten. 

Chiar dacă înotau în adâncurile oceanului, apa li se părea 
călduţă şi plăcută şi se simțeau la fel de bine ca pe uscat. 
Emma, care oricum se simţea excelent în apă, trebuia să 
recunoască faptul că niciodată nu-i plăcuse la fel de mult să 
înoate ca în aceste clipe. 

Amândouă fetele aveau impresia că fac parte din ocean, 
simțindu-se acolo ca acasă. 

Razele soarelui străpungeau apa, luminând această lume 
nouă şi ciudată. Emma şi Rikki trăiau un sentiment de bucurie 
nesfârşită. Îşi zâmbeau una alteia, cu emoţii intense. Nu era 
ceva de care să le fie teamă. Era un dar! 


Capitolul 13 


În acest timp, Cleo stătea acasă, morocănoasă. Se simţea 
rănită. O enerva cumplit ca cineva să insiste atât să-i schimbe 
părerea. Şi numai ca s-o convingă să facă ceva ce nu voia. Rikki 
fusese cea care-o dusese în acea excursie periculoasă. 

Pe de altă parte, Cleo era sigură că n-avea rost să le 
însoţească pe Emma şi pe Rikki pe plajă. "Eu nu ştiu să înot! Ce 
nu pricep fetele-astea?!'" O durea faptul că Emma nu oprise 
avalanşa lui Rikki. Doar era cea mai bună prietenă a ei... Uitase 
că se ruşinează de faptul că nu ştie să înoate? Cleo se ridică de 
pe fotoliu şi se duse la fereastra. Spera ca cele două fete să se 
întoarcă şi să nu se fi întâmplat nimic rău. Işi dorea ca acest 
coşmar să ia sfârşit şi ele să-şi poată continua viaţa de până 
atunci. Însă minutele treceau, şi nici urmă de fete. Cleo era tot 
mai nerăbdătoare. Se apucă să facă ordine prin casă, doar ca să 
treacă timpul mai repede. 

"Unde Dumnezeu sunt?" se tot întreba." 

După vreo oră, nu mai putu răbda. O zbughi pe uşă afară, 
pornind spre cafeneaua Juice-Net. O plimbare până acolo avea 
să-i facă bine, cu siguranţă. Deşi pe drum se putea întâlni cu 
vreun cunoscut... l-ar fi fost pe plac oricine nu avea legătură cu 
întâmplările din ultimele ore. Trebuia să-şi alunge din minte 
orice gând legat de sirene. 

La cafenea era, ca de obicei, agitaţie. Câteva fete comentau, 
fascinate, pozele dintr-o revistă de modă. În mijlocul încăperii, 
nişte băieţi jucau biliard, dar Cleo nu avea chef să intre în joc. 
Se însenină însă brusc când îl zări pe Lewis, aşezat în faţa unui 
calculator. Dar înţepeni când văzu ce căuta băiatul pe internet. 

Lewis era pe o pagină plină de imagini vechi, cu sirene. Cleo 
se uită peste umărul lui la pozele unor desene în tuş care 
înfăţişau creaturi înfiorătoare, cu cozi de peşte şi feţe 
neomeneşti. Unele dintre aceste creaturi aveau picioare ca de 
broască şi urechi ascuţite. Una chiar avea mustăţi, ca o pisică. 
Alta arăta ca un şarpe uriaş. 

Cleo se înfiora. Rapid, se îndreptă spre calculatoare. Lewis 
era atât de adâncit în cercetări, încât îşi observă vechea 
prietenă abia când aceasta ajunsese chiar în spatele său. Cleo 
se aplecă spre urechea lui şi-l luă la rost: 

- Lewis! Ce faci aici? şuieră ea. Lewis sări în sus, speriat. 


Cleo îl privea însă liniştită, mirându-se puţin de comportamentul 
lui. 

- Păi... M-ai întrebat despre chestiile astea... şi m-am gândit 
să caut nişte informaţii. A 

Cleo nu ştia dacă să se supere sau să se sperie. Işi 
imaginase că discuţia despre sirene fusese de mult dată uitării. 
"Of, Doamne! Ar fi trebuit să-mi ţin gura!" gândi ea speriată. 
"Emma şi Rikki o să se supere teribil când o să afle. Va trebui să 
fiu mult mai atentă pe viitor." 

Lewis îşi puse din nou ochelarii şi-şi continuă cercetarea. 
Cleo, în schimb, se uita pe furiş în jur. Se pare că pe nimeni nu 
interesa persoana lui Lewis McCartney sau computerul său. 
"Slavă Domnului!" îi trecu prin minte lui Cleo. 

- Foarte drăguţ din partea ta, Lewis! zise ea, într-un final. 
Dar chiar nu era nevoie. 

- Ştiu, răspunse el zâmbind. Dar nu ştiu cum se face că, 
dintr-odată, am foarte mult timp liber. Hei! la uite ce-am găsit 
aici! 

Cleo oftă. Ştia că n-are dreptul să se supere pe el, doar că... 
trebuia să fie întotdeauna atât de săritor? "Uneori, mi se pare că 
trebuie doar să mă gândesc la ceva, iar el mi-a şi găsit 
informaţiile pe internet. Tocmai acest lucru îl face să fie un 
prieten atât de bun. E întotdeauna lângă mine când am nevoie 
de el." 

Acum, dacă Lewis tot găsise lucrurile astea, nu era cazul să 
le ignore. Poate că printre ele era ceva util. "Poate că 
transformarea asta ciudată se întâmplă multora... deşi nu prea 
cred", îşi zise Cleo. 

Îi zâmbi lui Lewis şi-l invită la o plimbare. Oricum, la ora 
prânzului, cafeneaua se umplea de clienţi, iar Cleo nu avea nici 
cel mai mic chef să-i audă cineva. Aşa că cei doi prieteni plecară 
în parc. Cleo îl asculta cu atenţie pe Lewis povestind despre 
sirene, despre tot ce găsise pe internet. Se pare că existau o 
mulţime de pagini legate de acest subiect, toate pline de 
poveşti, articole şi imagini. Lewis era fascinat de toate legendele 
şi teoriile. O fărâmă din entuziasmul lui o atinse şi pe Cleo. 

- Miturile despre sirene există de peste 3000 de ani, îi 
povestea el, ajungând pe un mic pod din parc. 

- Şi oamenii credeau în existenta lor? întreba Cleo. 

- Se pare că da! răspunse Lewis. Cleo era uluită. Dacă, în 


urmă cu 

douăzeci şi patru de ore, ar fi întrebat-o cineva ce crede 
despre sirene, pur şi simplu ar fi umflat-o râsul! Nici acum nu 
prea-i venea să creadă. "Poate că, pe vremuri, oamenii erau mai 
deschişi decât astăzi către lucrurile astea", se gândi ea. 

- Uneori, sirenele erau considerate un semn bun, explică 
Lewis în continuare. 

Băiatul părea o enciclopedie ambulantă. 

- Alteori, aduceau ghinion. 

- Ce fel de ghinion? întrebă Cleo, crispându-se dintr-odată. 
Dar nu mai auzi răspunsul lui Lewis, pentru că tocmai atunci îşi 
făcu apariţia Zane, pe motocicletă. 

Zgomotul motorului era asurzitor. 

- O, nu! izbucni Cleo. "Asta mai lipsea!" Zane frână brusc în 
faţa lor, blocându-le calea. Cleo încercă să se ascundă după 
Lewis, dar şi el era destul de înspăimântat. 

- Pur şi simplu, ignoră-l! îi zise Lewis fetei, uitându-se spre 
Zane. 

Lewis nu-l putea suferi pe Zane, care nu era în stare de 
nimic altceva decât să le facă zile fripte celor din jur. "Acum i s-o 
fi pus pata pe Cleo!" se gândi el. Lewis nu ştie nimic despre 
aventura lui Cleo din seara precedentă. 

Zane îşi ridică viziera căştii şi se uită furios spre Cleo. Fata îi 
întoarse spatele, trăgându-l şi pe Lewis după ea. 

- Să plecăm de-aici! zise ea, uitându-se furioasă în urmă. 

O luară la fugă înapoi, spre pod, dar nici Zane nu se lăsă mai 
prejos. Işi cobori viziera şi ambala motorul, apoi porni în trombă 
spre cei doi. 

- Atenţie! strigă Lewis şi o împinse pe Cleo la o parte. Zane 
ar fi fost în stare să-i calce pe-amândoi! 

Acum le bloca drumul, astfel că nu mai aveau nicio şansă să 
ajungă pe pod. Zane cobori de pe şa, îşi scoase casca şi se 
repezi către cei doi. li tremurau buzele de furie. Arăta 
înspăimântător în costumul de motociclist şi era conştient de 
asta. 

- Eşti nervoasă? o întrebă el pe fată, ca din senin. 

Fulgerător, Cleo se desprinse de braţul lui Lewis. Nu voia ca 
Zane să-şi dea seama cât de frică îi era. 

- Ce vrei, Zane? zise ea, stăpânindu-şi emoţiile. 

- Tatăl meu nu s-a distrat deloc când s-a trezit cu Paza de 
coastă la uşă! izbucni Zane furios, străpungând-o pe Cleo cu 
privirea. 

- Atunci n-ar fi trebuit să strigi că pot să păstrez barca, 
răspunse fata. Era mândră că putea să-i spună în faţă 
nesuferitului tot ce credea. 

"Din fericire, Lewis este lângă mine! Singură, n-aş fi avut 
tupeul să deschid gura", se gândi ea. 

- Nu-mi place să fiu batjocorit, Cleo zise Zane apropiindu-se. 
Cu atât mai puţin de o fată ca tine... 

Zâmbea ameninţător. Cleo îi aruncă o privire lui Lewis, apoi 
se uită spre cafenea. "Ce să fac acum?" se întrebă ea. A 

înainte ca ea să mai scoată o vorbă, Lewis îi sări în ajutor. In 
fond, el nu pricepea exact care era problema, dar voia cu tot 
dinadinsul să-şi ajute prietena. 

- Vrei să spui că nu-ţi convine să te faci de râs în faţa tatălui 
tău, Zane, nu-i aşa? se amestecă Lewis. Asta sună de parcă ţi-ar 
fi frică de el, continuă pe un ton foarte calm. 

"Lui Lewis nu-i e frică de tirani ca Zane!" îl admiră Cleo. Se 
uită în jur, căutând o cale de scăpare din situaţia asta 
neplăcută. Băieţii se jigneau reciproc. "Doamne, dac-aş şti ce să 
fac, ca să plece Zane din calea noastră!" se gândi ea. "Atunci 
am putea fugi..." 

- Te crezi tare, nu-i aşa, Lewis? întrebă Zane. Îi era într- 
adevăr teamă de tatăl său, dar Lewis nu trebuia să bată moneda 
pe asta. 

- Nici nu-i greu să fie cineva mai tare decât tine! Aproape 
toţi sunt! atacă din nou Lewis. 

Din ochii săi albaştri ţâşneau săgeți, rând pe rând, spre 
Zane. 

- Asta-i soarta ta! 

Furios, Zane se repezi la Lewis, dar acesta îi ţinu piept. 

În clipa asta, Cleo descoperi hidrantul roşu de lângă ea. 
Acesta îi atrăgea privirea în chip straniu. "Inăuntru e apă cât 
cuprinde", îi trecu prin minte fetei. Dintr-odată, auzi un zumzet. 
Simţea apa prin toţi porii. 

- Mamă, ce dur eşti! îi zise Zane lui Lewis, pe un ton 


dispreţuitor. Băieţii se apropiau tot mai mult unul de altul. 

Cleo se uita insistent la hidrant. Pur şi simplu, simţea apa 
dinăuntru. "Asta e de-a dreptul straniu! Parc-aş simţi că apa 
dinăuntru mă poate ajuta", se miră ea. "Ce prostie!" 

- Ţi-ai luat gardă de corp? strigă Zane către Cleo. El încerca 
să-i atragă atenţia. Dar Cleo nu-l asculta. Simţea, pur şi simplu, 
ceva. 

Cu cât Zane îi batjocorea mai tare pe ea şi pe Lewis, cu atât 
mai mult simţea nevoia să-l catapulteze într-un fel sau altul. "Un 
jet de apa în plina figură - asta ar fi soluţia! Dacă hidrantul s-ar 
sparge dintr-odată..." 

- Mă faci să râd... continua Zane cu batjocura. Faci o mare 
greşeală crede-mă! 

Cleo ridică încet mâna, iar hidrantul începu să vibreze sub 
presiune. "Apa din el are o forţă uriaşă." 

Şi atunci se întâmplă: robinetul începu să se învârtă încet, 
foarte încet. Cleo aveai totul sub control. Îşi rotea mâna şi 
simţea cum apa dinăuntrul hidrantului îi imită fiecare mişcare. 

- Ascultă, Cleo, zise Zane ameninţător, într-o bună zi - cu sau 
fără Lewis -, ar putea să ţi se întâmple ceva rău, ştii? 

Dar pe Cleo n-o interesau câtuşi de puţin amenințările lui 
Zane. Nici ea nu pricepea din ce motiv, dar ştia exact când apa 
va ţâşni din hidrant. Cu o uimitoare senzaţie de satisfacţie, simţi 
cum se sparge robinetul. Un jet incredibil ţâşni, lovindu-l pe 
Zane drept în piept. 

- Aaahhh ! urlă el de uimire şi durere, când îl lovi apa. 

Fusese pur şi simplu luat pe sus de forţa acesteia. Căzuse pe 
spate şi alunecase cu capul direct în canal. Rămase întins, într-o 
baltă imensă. Motocicleta lui scumpă era udă şi complet 
distrusă. 

Lewis se holba la toată scena, cu gura căscată. Cleo se uita 
peste umărul lui. 

Nu-i venea să creadă ce făcuse. Adâncită în gânduri, se uita 
la hidrant, din care mai curgea încă apă. Cleo îşi mişcă din nou 
mâna, doar că, de astă dată, în direcţia opusă. Jetul de apă se 
subţie şi, până la urmă, se opri. 

"Ce-am făcut?" se gândi Cleo, şocată. "Într-adevăr, am 
puteri asupra apei. Ce nebunie!" 

Lewis era cu ochii pe Zane, care zăcea în canal, dar Cleo ştia 
că nesuferitul avea să-şi vină curând în fire, ca să-i pună o 


mulţime de întrebări incomode. 

"N-am timp să discut acum cu el. Trebuie să le povestesc 
mai întâi lui Rikki şi Emmei ce-am păţit!" îi trecu fulgerător prin 
minte. Trebuia să afle neapărat dacă şi prietenele ei aveau 
asemenea puteri. Se părea că povestea cu coada de peşte nu 
era singurul lucru nou în viaţa lor. 

Cleo fugi cât o ţineau picioarele, astfel că, atunci când Lewis 
se întoarse, ea nu mai era de găsit. 

- Aşa! Şi, când ieşim din apă şi ne uscăm, totul revine la 
normal, ca şi cum nimic nu s-ar fi întâmplat. 

Şi totuşi, ceva s-a întâmplat! răspunse Rikki. O, Doamne! E 
cel mai palpitant lucru pe care l-am trăit vreodată. Nici nu l-aş 
putea descrie! 

- Nici eu, zise Emma, fericită. Fetele plecară apoi la 
plimbare, către casa Emmei. Erau din nou îmbrăcate în 
pantaloni scurţi şi costum de baie. De cum ieşiseră din apă şi se 
uscaseră, cozile de peşte dispăruseră fără urmă. Nimeni nu s-ar 
fi gândit că ele petrecuseră atât de mult 
timp în apă. Chiar şi părul le era uscat, legat în coadă de cal. 

După o asemenea aventură, Emma şi Rikki au mai petrecut 
un timp pe plajă povestind despre fantastica lume subacvatică. 
Într-un târziu, Emma sări ca arsă: trebuia s-o găsească pe Cleo 
ŞI să-i povestească! "Trebuie să-i spun că nu există motive de 
panică", se gândi ea. 

Pe drumul de întoarcere, fetele discutară încontinuu despre 
noile lor experienţe. Emma ajunse la concluzia că aceasta 
fusese cea mai bună scufundare a ei. Fără tuburi de oxigen, 
costume de scafandru sau alte echipamente, descoperiseră o 
lume minunată. 

Cu gândul la performanţă, Emma era deja curioasă să afle 
cât de adânc se putea scufunda şi cât de departe putea înota. 

Şi Rikki era în al nouălea cer. Nu se putea hotărî ce fusese 
mai incitant: să se joace cu delfinul sau să ţâşnească precum o 
rachetă prin mare. "Acum, de-abia aştept să mă întorc în apă! 
Cine ştie de ce-am mai fi în stare cu ajutorul cozilor de sirenă?" 
se gândea ea, emoţionată. 


Când ajunseră în dreptul uşii Emmei, o zăriră pe Cleo, care 
fugea după ele, strigându-le. Se opri să-şi tragă sufletul. 
Alergase tot drumul, din parc şi pân-aici. Cum ajunse, îşi 
îmbrăţişa prietenele. 

- N-o să vă vină să credeţi ce mi s-a întâmplat! zise ea, 
gâfâind, şi le împinse pe fete spre uşă. 

"Oare i s-a întâmplat ceva mai palpitant decât nouă? Nu-mi 
vine să cred!" se gândi Rikki. 

Emma o urmărea surprinsă pe prietena ei cea mai bună. Ce- 
o agitase oare astfel? 

Cleo le povesti fetelor, pe scurt, ce i se întâmplase în acea 
dimineaţă. Cele trei urcară scările spre camera Emmei. Emma şi 
Rikki se aşezară pe pat, iar Cleo se trânti pe scaunul de la birou. 
Încercă să schiţeze cât mai clar cele petrecute. 

Emma şi Rikki făcură nişte feţe lungi când auziră de 
căutările pe internet ale lui Lewis, dar Cleo le linişti, spunându-le 
că asta nu avea să fie o problemă. Le povesti cum Zane o 
pusese într-o postură neplăcută, tăindu-i orice cale de retragere, 
şi cum descoperise hidrantul. Fetele o ascultau fascinate, 
nevenindu-le să-şi creadă urechilor. Cleo, în schimb, începu să 
se bâlbâie de emoție, încercând să le descrie senzațiile pe care 
le trăise. Le povesti cum reuşise să controleze cu mintea apa din 
hidrant. "Ştiu că povestea asta e ciudată şi de necrezut", se 
gândi Cleo. "lar Emma şi Rikki nu par prea convinse." 

Cele două prietene ale ei aveau aceeaşi expresie - păreau 
derutate şi îngrijorate, în acelaşi timp. 

"Mă cred nebună", îşi zise Cleo. "Atunci va trebui să le arăt 
eu!" 

Fugi din cameră. Emma şi Rikki se uitau, neîncrezătoare, 
una la alta. 

"Cleo nu minte intenţionat", se gând Emma. "Dar câteodată 
are o imaginaţie prea bogată. Chiar îşi închipuie că poate să 
controleze apa?!" 

"Ar fi nemaipomenit ca Cleo să spună adevărul!" îşi zicea, în 
schimb, Rikki. "Dar n-am auzit niciodată că o sirenă ar putea 
controla apa, în poveştile de demult, ele înoată prin ocean şi se 
îndrăgostesc de oameni." Rikki zâmbi. Amândouă o aşteptau pe 
prietena lor. 

Exact în acel moment, Cleo năvăli în cameră şi încuie uşa în 
urma ei. Adusese un pahar cu apă din bucătărie, pe care îl puse 


pe masă. "Acum vor vedea că am dreptate!" se gândi ea şi 
ridică mâna. O mişcă încet, ca ceva mai devreme, lângă hidrant. 
Nu se întâmplă nimic. Cleo îşi muşcă buzele. Voia neapărat să le 
arate Emmei şi lui Rikki noile ei puteri. Aşa că se concentra doar 
asupra apei. 

Şi atunci se întâmplă! Cleo simţi din nou reacţia lichidului din 
pahar. Putea să controleze fiecare moleculă în parte. Apa începu 
să vibreze. Apoi, încet, se formă o coloană subţire, care se 
ridică din pahar, Cleo îi controla poziţia cu mâna dreaptă, 
Emma şi Rikki înţepeniseră. Nu le venea să creadă ce se 
întâmpla. Se uitau uluite la coloana de apă, pe care Cleoo 
controla prin voinţa ei. Era fantastic... de necrezut! 

- Şi se ridica tot mai sus... zise Cleo. atunci când coloana se 
răsuci mai departe, în aer. 

Se ridică până ajunse aproape de tavan. Din pahar ieşea tot 
mai multă apă, la comanda lui Cleo. 

- De unde vine toată apa asta? întrebă Rikki, când îi reveni 
graiul. Doar nu a fost atâta în pahar! 

- Nu ştiu! zise Cleo, mişcând, fără să vrea, braţul în direcţia 
lui Rikki şi pierzându-și concentrarea. 

Dintr-odată, un jet de apă ţâşni în direcţia celor două fete. 
Instinctiv, Emma ridică mâinile, pentru a se feri de apă. Stătea 
cu ochii închişi, dar nu se întâmplă nimic. Se aşteptase la un duş 
rece, dar mişcarea ei... îngheţase apa. Deasupra patului atârna 
acum o sculptură de gheaţă. Pentru o clipă, fetele amuţiră de 
uimire. Era incredibil ce se întâmplase. Cleo rămăsese cu gura 
căscată. 

- E vina mea? se întrebă Emma uluită. 

- A mea sigur nu, răspunse Cleo. 

- OK, zise Rikki, plimbându-şi privirea de la Emma la Cleo. 
Deja ne întrecem cu gluma! 

Rikki zâmbi neîncrezătoare. "Poate că e doar un truc al celor 
două. Dacă sunt puse pe şotii?" îi trecu prin minte. Emma gândi 
cu voce tare: 

- Eu doar am... zise ea, întorcându-şi palmele cu o mişcare 
scurtă şi bruscă, în faţă. De data asta, mişcarea fusese 
îndreptată către vaza de la fereastră. Imediat, apa din vază 
îngheţă. 

Fetele îşi zâmbiră, uluite. "Este absolut incredibil!" se 
gândiră toate trei. Cleo răsuflă uşurată. Le arătase prietenelor 


ei ce putea să facă şi, deodată, Emma avea şi ea puteri magice. 
Dar Rikki? "Există o singură posibilitate de a afla", se gândi 
Rikki. Se concentra asupra coloanei de apă pe care Emma 
tocmai o îngheţase. Nu se întâmplă nimic. Rikki îşi putea suci şi 
învârti mâinile cum voia, fără nici un rezultat. 

- Nu-mi convine, mormăi ea. De ce nu am şi eu puteri 
magice ca ale voastre? 

- Mai degrabă, puteri înspăimântătoare! o corectă Cleo. 

Rikki izbucni în râs. "Cleo e simpatică, dar, ca de obicei, prea 
reţinută şi prevăzătoare. Nimic nu e înspăimântător, ci fantastic! 
Dac-aş avea şi eu asemenea puteri..." 

- Trebuia să-i fi văzut mutra lui Zane! continuă Cleo, 
mândră. 

- Asta nu-i deloc amuzant! zise Emma, serioasă. Trebuie să 
ţinem totul secret. Altfel o să ajungem pe vreo masă de 
operaţie, la disecţie. Sau o să sfârşim în vreun circ, cine ştie pe 
unde... 

Rikki îşi înghiţi hohotele de râs. Ştia că Emma avea dreptate. 

- Acum ne uneşte pe toate trei un mare secret, constată 
Cleo. 

lar ei îi plăceau secretele. 

- Da, e secretul nostru, zise Emma. uitându-se când la Rikki, 
când la Cleo. E responsabilitatea noastră. Orice s-ar întâmpla, 
vom fi prezente una pentru cealaltă. 

Fetele nu mal scoaseră niciun cuvânt. Cleo ştia că Emma e 
un om foarte serios 

Dar niciodată n-o moi văzuse chiar atât de gravă. 

Lui Rikki îi plăcea ideea. Acest pact o lega de cele două noi 
prietene. Totuşi, nu putu să se abţină de la încă o glumă: 

- Asta nu înseamnă că suntem măritate una cu cealaltă, nu-i 
aşa? întrebă ea. 

Cleo îşi reţinu zâmbetul. Aştepta riposta dură a Emmei. 

Între timp, Emma se obişnuise cu umorul lui Rikki. Uneori, 
poate că sunt un pic scorţoasă", se gândi ea. "Ce bine că avem 
acum o nouă prietenă, care să mai dezmorţească atmosfera!" 

- Asta chiar c-a fost amuzant! zise ea, zâmbind. 

Toate fetele izbucniră în râs. Erau unite printr-un pact. Trei 
prietene şi un secret comun. Era exact aşa cum spusese Emma. 
Orice s-ar fi întâmplat, aveau să fie - oricând şi oriunde - 
prezente una pentru cealaltă. 


